
ABSTRACT


Element esenţial al democraţiei şi expresie a suveranităţii unui popor, alegerile permit exercitarea libertăţii de exprimare celor ce asigură bazele autorităţii şi legitimităţii guvernării. 


Condiţie necesară pentru o guvernare democratică, alegerile democratice reprezintă motorul prin care cetăţenii unei ţări îşi exprimă liber voinţa, pe o bază stabilită legal, asupra celor care vor avea legitimitatea de a guverna în numele şi conform intereselor întregii naţiuni. 


Dacă guvernările sunt legitimate prin alegeri democratice corecte, aria riscurilor nedemocratice în procesul de preluare a puterii este redusă.  Alegerile electorale corecte servesc desfăşurării paşnice a competiţiilor pentru putere politică şi au o importanţă deosebită în menţinerea păcii şi stabilităţii interne.
Organizarea de alegeri democratice corecte este parte a procesului complex de constituire a instituţiilor de guvernare democratică, în cadrul căruia stabilirea datei de desfăşurare a alegerilor prezintă o importanţă deosebită.  În acest scop, dreptul constituţional din toate statele democratice consacră garanţii corespunzătoare asigurării caracterului democratic al procesului decizional referitor la stabilirea datei alegerilor. Astfel, Constituţiile conferă unei anumite autorităţi competenţa convocării alegerilor legislative (regulate/anticipate) şi a stabilirii datei desfăşurării acestora. Pentru a putea fi învestită cu această prerogativă, autoritatea însăşi trebuie să fie legitimată democratic prin alegere directă/prin obţinerea încrederii parlamentului/prin aprobarea deciziei de convocare a alegerilor legislative de către parlament.

Având ca bază documentară rapoarte ale Comisiei Europene pentru Democraţie prin Drept (Comisia de la Veneţia) şi Consiliului pentru Alegeri Democratice din cadrul Consiliului Europei, lucrarea prezintă aspecte comparative şi dispoziţii legale referitoare la data alegerilor legislative regulate şi anticipate în state membre ale Consiliului Europei. 

I. STABILIREA DATEI ALEGERILOR PARLAMENTARE REGULATE 

1. Stabilirea datei alegerilor parlamentare regulate prin Constituţie/legea electorală
În numeroase state, Constituţia/legea electorală reglementează modul de stabilire a datei alegerilor parlamentare regulate organizate la sfârşitul legislaturii, fie prevăzând o anumită zi, fie indicând criterii exacte de stabilire a acestei date. Obiectivul legitim al acestor prevederi legale constă în asigurarea imparţialităţii politice în stabilirea datei alegerilor, autorităţile cu competenţe în organizarea alegerilor nedispunând de o putere discreţionară în domeniu.   
▪ State membre ale Consiliului Europei – state membre ale Uniunii Europene
	Stat
	Data desfăşurării alegerilor

	Reglementare juridică

	Belgia
	Prima duminică de
după data expirării

mandatului de 4 ani.


	Codul electoral, Titlul III, Capitolul II – Convocarea alegătorilor, art.105
“Reuniunea ordinară a colegiilor electorale în scopul înlocuirii reprezentanţilor şi
senatorilor ale căror mandate au expirat
are loc în prima duminică de după

expirarea termenului de 4 ani, calculat de
la data desemnării senatorilor cooptaţi la

alegerile precedente. Dacă ziua de

duminică vizată la alineatul precedent

coincide cu o zi de sărbătoare legală,
alegerile se amână până în următoarea
duminică.”

	Cipru
	A doua duminică a lunii care precedă
luna în cursul căreia
expiră mandatul
Camerei

Reprezentanţilor.
	Constituţie, Apendix D, Partea a IV-a: Camera Reprezentanţilor, art.66.1
“Alegerile generale pentru Camera

Reprezentanţilor se desfăşoară în a doua
duminică a lunii care precedă luna în
cursul căreia expiră mandatul Camerei.
(…). 
3. Dacă alegerile prevăzute la
paragrafele 1 sau 2 ale acestui articol nu
pot avea loc la data fixată în prezenta
Constituţie din motive care ţin de
circumstanţe extraordinare sau
imprevizibile precum cutremure, inundaţii,
epidemie etc., alegerile se desfăşoară
în aceeaşi zi a următoarei săptămâni.”

	Estonia
	Prima duminică a
lunii martie, în cel
de-al 4-lea an de la
precedentele alegeri
parlamentare.
	Constituţie, art.60, alin.3 

“Alegerile regulate pentru Parlament au

loc în prima duminică a lunii martie, în cel de-al 4 an de la alegerile parlamentare precedente.” 

Legea privind alegerea Parlamentului, art.2.1.

	Finlanda
	A treia  duminică a
lunii martie din anul

în care expiră
mandatul legislativ.


	Legea electorală, Partea a II-a, Capitolul 9 – Alegerile parlamentare, secţiunea 107 

”1. Alegerile parlamentare se desfăşoară
în cea de-a 3-a duminică a lunii martie. (…)”


	Letonia
	Prima sâmbătă a
lunii octombrie din

anul în care expiră
mandatul legislativ.
	Constituţie, art.11 

”Alegerile pentru Parlament au loc în prima sâmbătă a lunii octombrie.”

	Luxembourg
	Din 5 în 5 ani, în
prima duminică a
lunii iunie.
	Legea electorală, art.134
”Alegerile pentru înlocuirea deputaţilor

cărora le-a expirat mandatul au loc, de

plin drept, din cinci în cinci ani, în prima

duminică a lunii iunie, conform art.121 şi
următoarele din prezenta lege. Dacă
această dată coincide cu duminica
rusaliilor, alegerile se desfăşoară în ultima
duminică a lunii mai.”

	Olanda
	Cea de-a 43-a zi de
la data depunerii
candidaturilor. 

Candidaturile pentru

Camera Inferioară se
depun în ziua de
marţi, cuprinsă între
18 şi 24 ianuarie, iar cele pentru Camera
Superioară în ziua de

marţi, cuprinsă între

19 şi 25 aprilie.
	Legea electorală 

“Secţiunea C1: Membrii Camerei
Inferioare sunt aleşi pentru un mandat de 4 ani. (…)

Secţiunea J1: Votul are loc în cea de-a 43-
a zi de la depunerea candidaturilor. (…)

Secţiunea Q2: 1. Membrii Camerei
Superioare sunt aleşi pentru un mandat de
4 ani. (…)

Secţiunea T1: Votul are loc în cea de-a 43-a zi de la depunerea candidaturilor.”

	Suedia
	La fiecare 4 ani, în  a
treia duminică a lunii

septembrie.
	Legea privind Instrumentul Guvernului, Capitolul 3, art.3 

“Alegerile legislative ordinare au loc la fiecare 4 ani, în cea de-a treia duminică a lunii septembrie.”


▪ Alte state membre ale Consiliului Europei

	Stat
	Data desfăşurării alegerilor

	Reglementare juridică

	Albania
	Duminica cea mai

apropiată de cea de-a

45-a zi de la data

decretului de stabilire a

datei alegerilor.
	Codul electoral, art.7.7: 

“În toate cazurile, alegerile pentru Adunare se desfăşoară în duminica cea mai apropiată de cea de-a 45-a zi de la data decretului de stabilire a datei alegerilor.”

	Bosnia-Herţegovina
	Prima duminică a

lunii octombrie.
	Legea electorală, art.1.14: 

“În Bosnia-Herţegovina, alegerile
pentru toate nivelurile de putere se
desfăşoară în prima duminică a lunii
octombrie, cu excepţia cazului în care
data coincide cu o sărbătoare
religioasă respectată de unul din
popoarele constitutive ale Bosniei-
Herţegovina.” 

	Kirghistan
	Sâmbăta care precede
data expirării mandatului

constituţional al Adunării

Legislative şi al Adunării

Reprezentanţilor

Poporului.
	Codul electoral, art.69.3:

”Ziua scrutinului este sâmbăta care

precede data expirării mandatului
constituţional al Adunării Legislative şi
al Adunării Reprezentanţilor Poporului.”



	Monaco
	Duminica ce coincide cu/

succede a 11-a zi care
precede data expirării
mandatului Consiliului în
exerciţiu.
	Legea 839/1968 privind alegerile
naţionale şi comunale, art.34.1
”Alegerile pentru Consiliul Naţional au
loc în duminica ce coincide sau
succede a 11-a zi care precede data

expirării mandatului Consiliului în
exerciţiu.”

	Rusia
	Prima duminică din luna

în care expiră mandatul

constituţional al Dumei

de Stat.

	Legea federală privind alegerea deputaţilor Dumei de Stat, art.6.2, 6.3, 6.7.
“Art.6.2: În baza articolului 84 din

Constituţia Federaţiei Ruse, alegerile pentru deputaţii Dumei se convoacă de

Preşedintele Federaţiei Ruse. Decizia

de convocare a alegerilor trebuie

adoptată în intervalul cuprins între 90 şi

110 zile anterior zilei votului. Ziua

votului este prima duminică din luna în

care expiră mandatul constituţional al

Dumei alese. Ziua alegerii Dumei este

ziua votului în care a fost aleasă Duma

ca şi organ competent.

Art.6.3: Dacă Preşedintele Federaţiei

Ruse nu convoacă alegerea deputaţilor

Dumei în perioada menţionată la

alineatul 2 al prezentului articol,

alegerea deputaţilor se convoacă şi se

organizează de Comisia Electorală

Centrală a Federaţiei Ruse în prima

duminică a lunii în care expiră

mandatul constituţional al Dumei. 

(…)

Art.6.7: Dacă duminica alegerilor

coincide cu ajunul unei sărbători legale,

cu o zi de sărbătoare sau cu ziua care

urmează unei zile de sărbătoare sau

dacă această duminică a fost declarată

zi lucrătoare conform procedurii

stabilite, alegerile se desfăşoară în

următoarea duminică.”



	Elveţia
	Penultima duminică din

luna octombrie.
	Legea federală din 17 decembrie 1976 privind drepturile politice, art.19.1 

“Alegerile ordinare pentru reînnoirea integrală a Consiliului Naţional au loc în penultima duminică a lunii octombrie.”



	Turcia
	A doua duminică a lunii

octombrie, la fiecare 5

ani.
	Legea nr.2839 privind alegerea

deputaţilor, art.6
“Alegerile pentru Marea Adunare

Naţională a Turciei au loc la fiecare 5

ani. Acestea încep în data de 3 iulie a

ultimului an al legislaturii în exerciţiu,

iar votul are loc în cea de-a doua

duminică a lunii octombrie (…).”



	Ukraina
	Ultima duminică a
ultimei luni din al 5-lea
an al legislaturii în

exerciţiu.
	Constituţie, art.77.1
 “Alegerile ordinare pentru Rada

Supremă a Ukrainei se desfăşoară în

ultima duminică a ultimei luni al celui

de-al 5-lea an al legislaturii în

exerciţiu.”


2. Stabilirea datei alegerilor parlamentare regulate conform cadrului constituţional/legislativ 

Într-un număr mare de state, Constituţia/legea electorală nu stabileşte data exactă a alegerilor parlamentare regulate, dar reglementează  un cadrul legal (mai mult sau mai puţin strict), articulat în jurul următoarelor trei elemente: a. desemnarea autorităţii abilitate să stabilească data alegerilor; b. stabilirea perioadei în care trebuie adoptată hotărârea privind convocarea alegerilor; c. stabilirea perioadei în care trebuie să aibă loc alegerile.

a. Autoritatea abilitată cu stabilirea datei alegerilor

▪ În general, autoritatea care stabileşte data alegerilor parlamentare este şeful statului - monarhul (Norvegia, Legea privind reprezentarea poporului, art. 9.2; Andorra, Constituţie, art.45) sau preşedintele (cu sau fără responsabilitatea guvernului). 
▪ De regulă, dacă preşedintele este ales prin vot direct, acesta este singurul care stabileşte data alegerilor: 
▪ State membre ale Consiliului Europei – state membre ale Uniunii Europene
	Stat
	Cadru normativ



	Bulgaria
	Constituţie, art.64.3;  art.98.1
“Art.64.3 Alegerile pentru noua Adunare Naţională se
desfăşoară în 2 luni de la expirarea mandatului Adunării
precedente. (…)

Art. 98

Preşedintele Republicii are competenţa de a:

1. stabili data alegerilor pentru Adunarea Naţională şi a

alegerilor pentru organismele locale de autoguvernare şi de a

stabili data desfăşurării referendumurilor naţionale conform rezoluţiei Adunării Naţionale; (…)”

	Lituania
	Constituţie, art.84.20; art.85
„Art. 84

Preşedintele Republicii:
(...)

20. convoacă alegerile parlamentare şi, în cazurile prevăzute la paragraful 2 al art.58 din Constituţie, convoacă alegerile anticipate pentru Parlament; (...)
Art. 85

În exercitarea competenţelor cu care a fost învestit, Preşedintele Republicii emite acte-decrete. Pentru validitate, decretele Preşedintelui Republicii specificate la punctele 3, 15, 17 şi 21 ale art.84 din Constituţie trebuie contrasemnate de Primul-ministru sau de ministrul competent. Pentru un astfel de decret, responsabilitatea revine Primului-ministru sau ministrului care contrasemnează.“


	Polonia
	Constituţie, art.98.2;  art.144
“Art.98.2

Alegerile pentru Seim şi Senat se convoacă de Preşedintele Republicii cel târziu cu 90 de zile înainte de expirarea perioadei de 4 ani, calculată de la începerea mandatului Seimului şi Senatului; alegerile se convoacă într-o zi nelucrătoare stabilită în cele 30 de zile care precedă expirarea perioadei de 4 ani, calculată de la începerea mandatului Seimului şi Senatului. (…)
Art.144

1. În exercitarea atribuţiilor constituţionale şi legale, Preşedintele Republicii emite documente  oficiale.

2. Documentele oficiale ale Preşedintelui necesită, pentru
validitate, semnătura Primului-ministru care, astfel, îşi
angajează răspunderea în faţa Camerei Deputaţilor.

3. Prevederile paragrafului 2 nu se aplică:

1. convocării alegerilor pentru Camera Deputaţilor şi Senat;
(…)”



	Portugalia
	Legea 14-1979 privind alegerea Parlamentului, art.19.1

“Art.19.1

1. Preşedintele Republicii stabileşte data alegerii membrilor Parlamentului cu cel puţin 60 de zile înainte sau, în cazul dizolvării, cu cel puţin 55 de zile înainte. (…)”



	Slovenia
	Constituţie, art.81.3
“Art.81.3

Alegerile pentru Adunarea Naţională se convoacă de Preşedintele Republicii. Noua Adunare Naţională va fi aleasă nu mai devreme de 2 luni şi cel târziu cu 15 zile înainte de expirarea celor 4 ani de la data primei şedinţe a Adunării Naţionale precedente. 

Dacă Adunarea Naţională este dizolvată, noua Adunare Naţională va fi aleasă în cel târziu 2 luni de la dizolvarea celei precedente. Mandatul Adunării Naţionale precedente se va încheia odată cu prima şedinţă a Adunării Naţionale nou alese, care se convoacă de către Preşedintele Republicii în cel târziu 20 de zile de la alegere.”




▪ Alte state membre ale Consiliului Europei
	Stat
	Cadru normativ



	Armenia
	Constituţie, art.68.3

	Belarus
	Constituţie, art.84.2

	Croaţia
	Constituţie, art.97

	Georgia
	Constituţie, art.50.3

	Muntenegru
	Constituţie, art.88.3

	Serbia
	Legea privind alegerea membrilor Parlamentului, art.25 





▪ Dacă preşedintele este ales de parlament, preşedintele ia decizia de stabilire a datei alegerilor după cum urmează:

- de sine stătător: Albania (Codul electoral art.7.3); Cehia (Legea privind alegerile pentru Parlamentul Republicii Cehia, art.14.1); Germania (Legea electorală federală, art.16); Ungaria (Constituţie, art.30A 1.d);
- cu contrasemnătura primului-ministru/ministrului competent: Grecia (Constituţie, art.53.1); Italia (Constituţie, art.89). 
▪ Numai în câteva state parlamentul deţine prerogativa stabilirii datei alegerilor: Moldova: “Data alegerilor legislative se stabileşte prin rezoluţie a Parlamentului, adoptată cu cei puţin 60 de zile înainte de organizarea alegerilor.” (Codul electoral, art.76.2); Slovacia: “Alegerile se convoacă de Preşedintele Consiliului Naţional slovac.” (Legea privind alegerile pentru Consiliul Naţional, Secţiunea 25.2); Fosta Republică Iugoslavă a Macedoniei: “Preşedintele Parlamentului  adoptă hotărârea de convocare a alegerilor în care se stabilesc limitele temporale ale campaniei electorale şi data desfăşurării alegerilor.” (Codul electoral, art.12.1)  

▪ În Franţa, data alegerilor se stabileşte de Consiliul de Miniştri. (Art.LO 121 şi LO 122 din Codul electoral). În România,  conform art.7.1 din Legea 35/2008 privind alegerea Camerei Deputaţilor şi a Senatului, “Aducerea la cunoştinţă publică a datei alegerilor se face cu cel puţin 90 de zile înainte de ziua votării, prin publicarea în Monitorul Oficial al României, Partea I, a Hotărârii Guvernului privind data alegerilor.”

▪ În câteva state, competenţa organizării alegerilor este conferită unei alte autorităţi. În Lituania, conform art.6.2 din Legea privind alegerile pentru Parlament, în cazul în care cu 4 luni înainte de expirarea mandatului parlamentar, Preşedintele Republicii nu a anunţat data desfăşurării alegerilor parlamentare regulate, Comisia Electorală Centrală trebuie să procedeze la organizarea acestora anterior expirării mandatului parlamentar.
În Austria, hotărârea Guvernului federal privind convocarea alegerilor parlamentare precizează data desfăşurării alegerilor; această dată se stabileşte în comun de Guvernul federal şi Comisia principală din cadrul Consiliului Naţional. (Legea federală privind alegerea Consiliului Naţional, art.1, alin.1.2). 

b. Stabilirea perioadei în care trebuie să se desfăşoare alegerile parlamentare
Stabilirea datei alegerilor nu constituie o competenţă discreţionară, întrucât Constituţia/legea electorală reglementează expres termenul în care trebuie să se desfăşoare alegerile. Acest termen variază de la un stat la altul.
▪ State membre ale Consiliului Europei – state membre ale Uniunii Europene
	Stat
	Termen de organizare

a alegerilor


	Reglementare juridică

	Bulgaria
	Maximum 2 luni de la

expirarea mandatului

Adunării Naţionale

precedente.
	Constituţie, art.64.3:
“Alegerile pentru noua Adunare Naţională se organizează în termen de 2 luni de la data expirării mandatului Adunării precedente.”

	Cehia
	30 de zile înainte de data expirării legislaturii.
	Constituţie, art.17.1:
“Alegerile pentru ambele Camere se

organizează într-un termen care începe

să curgă cu 30 de zile înainte de

expirarea mandatului electoral şi  se

încheie în ziua expirării acestuia.” 

	Franţa
	În 60 de zile care

precedă data expirării

mandatului Adunării

Naţionale.
	Codul electoral, art. LO 121,  LO 122

“LO 121: Competenţele Adunării

Naţionale expiră în cea de-a 3 zi de

marţi a lunii iunie din cel de-al 5-lea an

al legislaturii.
LO 122: Cu excepţia cazului de

dizolvare, alegerile generale au loc în 

cele 60 de zile care precedă expirarea

competenţelor Adunării Naţionale.”

	Germania
	Cel mai devreme în 46
de luni şi cel mai târziu

în 48 de luni de la data începerii legislaturii.

	Constituţie, art.39.1.
“Bundestag-ul este ales pentru 4 ani,

sub rezerva dispoziţiilor de mai jos.

Legislatura se încheie odată cu

reunirea noului Bundestag. Noile

alegeri au loc cel mai devreme în 46 de

luni şi cel mai târziu în 48 de luni de la

începerea legislaturii. În cazul dizolvării

Bundestag-ului, noile alegeri se

desfăşoară în 60 de zile.”

	Grecia
	30 de zile de la
expirarea mandatului
parlamentar.
	Constituţie, art.53.1:
“Membrii Parlamentului sunt aleşi

pentru un mandat de 4 ani consecutivi,

calculaţi de la data alegerilor generale.
La expirarea mandatului parlamentar,

prin decret prezidenţial contrasemnat

de Cabinet, se convoacă alegeri

parlamentare generale în termen de 30

de zile şi noua sesiune ordinară a

noului Parlament în alte 30 de zile.”

	Italia
	70 de zile de la

expirarea mandatului
Camerelor precedente.
	Constituţie, art.61

“Alegerile pentru noile Camere au loc

în 70 de zile de la expirarea mandatului

Camerelor precedente. Prima şedinţă

se convoacă în cel târziu 20 de zile de la alegeri. Până la data întrunirii noilor Camere, sunt extinse competenţele Camerelor precedente.”

	Lituania
	A doua duminică a lunii

octombrie din anul în

care expiră mandatul

parlamentar. 
	Constituţie, art.57

“Alegerile ordinare pentru Parlament se

organizează în anul expirării
mandatului membrilor Parlamentului, în

a doua duminică a lunii octombrie.”

	Polonia
	În cele 30 de zile care

precedă data expirării
mandatului de 4 ani.
	Constituţie, art.98.2
“Alegerile pentru Seim şi Senat se

convoacă de Preşedintele Republicii cu
cel târziu 90 de zile înainte de
expirarea perioadei de 4 ani, calculată
de la începerea mandatului Seimului şi
Senatului; alegerile se stabilesc într-o

zi nelucrătoare în cele 30 de zile care precedă expirarea perioadei de 4 ani, calculată de la începerea mandatului Seimului şi Senatului.”
Legea privind alegerea Parlamentului, art. 9.1

	Portugalia
	Între data de 14
septembrie şi data de 14

octombrie din anul în

care se încheie

legislatura.
	Legea 14/ 1979 privind alegerile
parlamentare, art.19, art.20

“Art.19.

1. Preşedintele Republicii stabileşte data
alegerii membrilor Parlamentului cu cel
puţin 60 de zile înainte sau, în cazul dizolvării, cu cel puţin 55 de zile înainte.

2. Alegerile pentru noua legislatură se
vor organiza între 14 septembrie şi 14
octombrie din anul în care se încheie
legislatura.

Art.20

Data alegerilor este aceeaşi în toate
circumscripţiile, respectiv într-o zi de
duminică sau într-o zi de sărbătoare
naţională.” 

	România
	Cel mult 3 luni de la

expirarea mandatului/
dizolvarea Parlamentului. 
	Constituţie, art.63.2
“Alegerile pentru Camera Deputaţilor şi pentru Senat se desfăşoară în cel mult 3 luni de la expirarea mandatului sau de la dizolvarea Parlamentului.”

	Slovenia
	Cel mai devreme cu 2

luni şi cel mai târziu cu

15 zile înainte de

expirarea celor 4 ani

de la prima

şedinţă a Adunării

Naţionale precedente.
	Constituţie, art.81.3

“Alegerile pentru Adunarea Naţională

se convoacă de Preşedintele

Republicii. Noua Adunare Naţională se alege nu mai devreme de 2 luni şi

cel târziu cu 15 zile înainte de
expirarea celor 4 ani de la data primei

şedinţe a Adunării Naţionale
precedente. 

Dacă Adunarea Naţională este

dizolvată, noua Adunare Naţională se alege în cel târziu 2 luni de la

dizolvarea celei precedente. Mandatul

Adunării Naţionale precedente se
încheie odată cu prima şedinţă a 

Adunării Naţionale nou alese, care se

convoacă de către Preşedintele

Republicii în cel târziu 20 de zile de la

alegere.”
Legea privind alegerea Adunării Naţionale, art.13


	Ungaria
	3 luni de la declaraţia

de dizolvare/dizolvarea
Parlamentului.
	Constituţie, art.28.6

“Noul Parlament va fi ales în termen de

3 luni de la declaraţia privind dizolvarea
Parlamentului sau de la data dizolvării
Parlamentului.”



▪ Alte state membre ale Consiliului Europei
	Stat
	Termen de organizare

a alegerilor
	Reglementare juridică

	Albania
	30-60 de zile înainte de încheierea legislaturii.
	Constituţie, art.65.2

	Andorra
	30-40 de zile înainte

de expirarea mandatului

consilierilor.
	Constituţie, art.51.2

	Armenia
	40-50 de zile înainte

de expirarea mandatului

Adunării Naţionale.
	Constituţie, art.68.1

	Belarus
	Cu cel târziu 30 de zile

înainte de expirarea

competenţelor Camerelor legislative.
	Constituţie, art.91

	Croaţia
	Maximum 60 de zile de
la expirarea mandatului
parlamentar/dizolvarea Camerelor legislative.
	Constituţie, art.73.1

	Fosta Republică Iugoslavă a Macedoniei
	90 de zile de la

expirarea mandatului

Parlamentului precedent.
	Codul electoral, art.15.1

	Georgia
	Cu cel târziu 15 zile înainte de expirarea  mandatului parlamentar.
	Constituţie, art.50.3

	Liechtenstein
	Luna februarie sau
martie din anul în care
expiră mandatul

parlamentar.
	Constituţie, art.47

	Moldova
	Cel târziu 3 luni de la

expirarea mandatului
parlamentar.
	Constituţie, art.61

	Muntenegru
	Cu cel târziu 15 zile
înainte de expirarea
mandatului deputaţilor şi
al consilierilor aleşi.
	Legea privind alegerea consilierilor şi deputaţilor, art.14

	Norvegia
	Luna septembrie a

ultimului an de mandat

parlamentar.
	Legea privind reprezentarea poporului,

Capitolul 9

	Serbia
	Cu cel târziu 30 de zile

înainte de expirarea

mandatului membrilor

Parlamentului.
	Legea privind alegerea membrilor Parlamentului, art.26


c. Termenul care separă data adoptării deciziei de convocare a alegerilor legislative de data desfăşurării scrutinului 


Acest termen variază de la un stat la altul.


State membre ale Consiliului Europei – state membre ale Uniunii Europene
	Stat
	Termen legal prevăzut


	Reglementare juridică

	Bulgaria
	60 de zile (minim)
	Legea privind alegerea membrilor Parlamentului,
art.5.1

	Franţa
	Alegerile se desfăşoară în cea de-a 7-a duminică de după

publicarea decretului de
convocare a alegătorilor.

	Codul electoral, art.

L172, L173

	Grecia
	30 de zile 
	Constituţie, art.53

	Irlanda
	Între 17 şi 25 de zile.
	Legea electorală din
1992, art.96.1

	Polonia
	90 de zile (minim)
	Legea privind alegerea Parlamentului, art.9.1

	Portugalia
	60 de zile (minim)

	Legea 14/1979 privind
alegerile parlamentare,
art.19.1

	România
	90 de zile (minim)
	Legea privind alegerea
Camerei Deputaţilor şi a
Senatului, art.7.1

	Slovacia
	110 zile
	Legea privind alegerile

pentru Consiliul

Naţional, secţiunea 25.2



Alte state membre ale Consiliului Europei

	Stat
	Termen legal prevăzut
	Reglementare juridică


	Albania
	75 de zile (minim)

	Codul electoral, art.7.3

	Armenia
	100 de zile (minim)

	Codul electoral,

art.117.1

	Belarus
	4 luni (minim)

	Constituţie, art.91

	Croaţia
	30 de zile 


	Legea privind alegerea reprezentanţilor în

Parlament, art.5

	Fosta Republică Iugoslavă a

Macedoniei
	Între 70 şi 90 de zile.
	Codul electoral, art.12, para.4

	Georgia
	60 de zile (minim)
	Constituţie, art.50.3;

Legea organică privind

Codul electoral unificat,

art.90.2

	Moldova
	60 de zile (minim)
	Codul electoral, art.76.2

	Muntenegru
	Între 60 şi 100 de zile.
	Legea privind alegerea consilierilor şi
deputaţilor, art.14.2

	Serbia
	Între 45 şi 90 de zile.
	Legea privind alegerea membrilor Parlamentului, art.26


II. STABILIREA DATEI ALEGERILOR PARLAMENTARE ANTICIPATE 
1. Dizolvarea anticipată a parlamentului

Dizolvarea parlamentului anterior expirării mandatului nu contravine principiilor democraţiei. În Rezoluţia 1549/2007, Adunarea Parlamentară a Consiliului Europei a subliniat faptul că ”atât alegerile regulate cât şi cele anticipate constituie instrumente democratice legitime care permit poporului să-şi aleagă autorităţile care să acţioneze în numele său şi să exercite controlul asupra acestora. Alegerile anticipate sunt o practică normală în toate ţările democratice ale Consiliului Europei şi ar putea fi acceptate ca o componentă cheie a compromisului politic. Totuşi, Adunarea subliniază că, pentru a fi considerate democratice, alegerile, indiferent de tipul acestora, trebuie să se desfăşoare conform unei proceduri legitime care să garanteze campanii loiale şi exprimarea liberă a alegătorilor.”
 

▪ În majoritatea statelor, este posibilă dizolvarea parlamentului înainte de expirarea mandatului legislativ.  
▪ Există şi state în care dizolvarea parlamentului şi organizarea de alegeri anticipate nu sunt posibile: Norvegia, San Marino şi Elveţia (cu excepţia cazului de revizuire totală a Constituţiei). 
▪ În numeroase state, Constituţia interzice expres dizolvarea parlamentului pe durata stării de război/legii marţiale/stării de urgenţă: Andorra (art.71.2); Armenia (art.63.3); Belarus (art.94.4); Georgia (art.51.1); Grecia (art.53.3); Franţa (art.16, alin.5); Germania (art.155.h.3); Kirghistan (art.63.4); Moldova (art.85.3); Muntenegru (art.84); Portugalia (art.172); România (art.89.3); Rusia (art.109.5); Serbia (art.109.4); Slovacia (art.102.1.e). 

1.1. Dizolvarea de plin  drept
▪ Dizolvarea de plin drept este, uneori, un element al procedurii de revizuire a Constituţiei (Belgia, Islanda, Luxembourg, Olanda). 
În Spania şi Elveţia dizolvarea de plin drept intervine în cazul revizuirii totale a Constituţiei.

	Stat
	Reglementare juridică


	Belgia
	Constituţie, art.195
“Puterea legislativă federală are dreptul de a declara că o
anumită dispoziţie constituţională va fi supusă revizuirii. 

După această declaraţie, cele două Camere se dizolvă de plin
drept. 

Conform art.46, se convoacă noi alegeri pentru ambele Camere.

Camerele statuează, de comun acord cu Regele, asupra punctelor supuse revizuirii.

Camerele deliberează numai în prezenţa a cel puţin 2/3 din numărul membrilor fiecărei Camere şi nici o modificare nu va fi adoptată dacă nu întruneşte minimum 2/3 din voturi.”

	Islanda
	Constituţie, art.79

“Pe durata sesiunilor ordinare şi extraordinare ale Parlamentului,

pot fi depuse propuneri de modificare sau completare a

prezentei Constituţii. Dacă propunerea este adoptată,

Parlamentul se dizolvă imediat şi se organizează alegeri

generale. Dacă Parlamentul nou ales adoptă fără modificări propunerea de revizuire, aceasta este confirmată de
Preşedintele Republicii şi intră în vigoare ca şi lege
constituţională.” 

	Luxembourg
	Constituţie, art.114

“Orice revizuire a Constituţiei trebuie adoptată în aceiaşi termeni de către Camera Deputaţilor, în cursul a două voturi succesive, separate de un interval de minimum 3 luni.

Nici o modificare nu va fi adoptată dacă nu se întruneşte votul a cel puţin 2/3 din numărul membrilor Camerei, votul prin procură nefiind permis.
Textul adoptat de Camera Deputaţilor în prima lectură este supus referendumului, care se substituie celui de-al doilea vot al Camerei, dacă în termen de 2 luni de la data primului vot, o solicitare în acest sens a fost făcută de ¼ din numărul parlamentarilor sau de un număr de 35.000 de alegători înscrişi pe listele electorale pentru alegerile legislative. Revizuirea se adoptă cu majoritatea voturilor valabil exprimate (…).”

(În Luxembourg, Parlamentul este dizolvat în momentul depunerii proiectului de modificare a Constituţiei, fără ca acesta să fie supus la vot.) 


	Olanda
	Constituţie, art.137
“1. Parlamentul adoptă o lege conform căreia proiectul de

modificare a Constituţiei urmează a fi supus examinării.
2. Camera Inferioară poate separa acest proiect în mai multe proiecte de lege, la propunerea prezentată de sau din partea Regelui sau în orice altă modalitate.

3. Camera Inferioară este dizolvată după publicarea proiectului de lege menţionat la primul paragraf. 
4. După întrunirea Camerei Inferioare nou alese, cele două

Camere ale Parlamentului vor examina, în a doua lectură,

proiectul de lege menţionat la primul paragraf. Proiectul trebuie
adoptat cu o majoritate de minimum 2/3 din voturi.

5. Camera Inferioară poate separa un proiect de revizuire a

Constituţiei în mai multe proiecte, la propunerea prezentată de sau din partea Regelui sau în orice altă modalitate, dacă se

întruneşte un vot majoritar de 2/3.”


	Spania
	Constituţie, art.168
“1. Dacă se propune revizuirea totală a Constituţiei sau o revizuire parţială care afectează Partea Preliminară, Capitolul II, Divizia 1 din Partea I; sau Partea a II-a, principiul reformei propuse trebuie aprobat cu o majoritate de 2/3 din numărul membrilor fiecărei Camere, iar Camerele legislative trebuie să se dizolve imediat. (…)”.



	Elveţia
	Constituţie, art.193

“1. Revizuirea totală a Constituţiei poate fi propusă de popor, de unul din cele două Consilii sau decretată de Adunarea Federală.

2. Dacă iniţiativa aparţine poporului sau în cazul unui dezacord între cele două Consilii, poporul hotărăşte dacă se procedează la revizuirea totală.

3. Dacă poporul acceptă principiul unei revizuiri totale, cele două Consilii se reînnoiesc.

4. Nu trebuie încălcate regulile imperative ale dreptului internaţional.”




▪ De asemenea, dizolvarea de plin drept poate interveni ca urmare a rezultatului negativ al unui referendum: Austria (referendumul privind destituirea Preşedintelui federal); Estonia (referendumul din iniţiativă parlamentară asupra unui text legislativ); Slovacia (referendumul de revocare de preşedintelui) sau ca urmare a incapacităţii parlamentului de a alege preşedintele ţării: Albania, Grecia.
	Stat
	Reglementare juridică


	Austria
	Constituţie, art.60.6

“Preşedintele federal poate fi revocat prin referendum, înainte de

expirarea mandatului. Referendumul se organizează la cererea

Adunării Federale. Adunarea Federală este convocată în acest

scop de către Cancelarul federal, în baza deciziei de revocare

adoptată de Consiliul Naţional. Votul în Consiliul Naţional necesită prezenţa a minimum jumătate din numărul membrilor şi

obţinerea unui vot majoritar de 2/3. Votul Consiliului Naţional

împiedică continuarea exercitării mandatului de către

Preşedintele federal. Respingerea, la referendum, a deciziei de
revocare echivalează cu o alegere nouă şi are drept consecinţă

dizolvarea Consiliului Naţional (art.29, par.1). Nici în acest caz,

durata totală a mandatului Preşedintelui federal nu poate depăşi

12 ani.”

	Estonia
	Constituţie, art.105

„Parlamentul are dreptul de a supune referendumului un proiect de lege sau orice problemă de interes naţional. 

Decizia poporului se stabileşte prin votul majoritar al participanţilor la vot.  

Legea adoptată prin referendum este imediat promulgată de către Preşedintele Republicii şi devine obligatorie pentru toate instituţiile statului.

În cazul în care majoritatea votanţilor nu se pronunţă în favoarea adoptării proiectului de lege în cauză, Preşedintele Republicii convoacă alegeri legislative extraordinare.”

	Slovacia
	Constituţie, art.102.1.e
“Preşedintele poate dizolva Consiliul Naţional al Republicii Slovacia dacă declaraţia politică a Guvernului Republicii Slovacia nu este aprobată în termen de 6 luni de la numirea acestuia, în cazul în care Consiliul Naţional al Republicii Slovacia nu adoptă în termen de 3 luni un proiect de lege guvernamental privind acordarea votului de încredere, în cazul în care Consiliul Naţional al Republicii Slovacia nu a putut lua decizii pe o durată mai mare de 3 luni, deşi sesiunea nu a fost întreruptă şi în acest timp au fost convocate şedinţe în mod repetat, sau dacă sesiunea Consiliului Naţional al Republicii Slovacia a fost întreruptă pe o perioadă mai mare decât cea prevăzută de Constituţie. Preşedintele nu poate exercita acest drept în ultimele 6 luni de mandat, în timp de război, de stare de război sau de declarare a legii marţiale. Preşedintele dizolvă Consiliul Naţional al Republicii Slovacia dacă, după votul public privind revocarea Preşedintelui, acesta nu a fost revocat.”

	Albania
	Constituţie, art.87.7-8
“1. Candidatul pentru funcţia de Preşedinte este propus Adunării

de un grup format din minimum 20 de parlamentari. Un parlamentar nu poate face parte decât dintr-un singur grup care prezintă o astfel de propunere.

2. Preşedintele Republicii este ales prin vot secret şi fără
dezbatere de către Adunare, cu o majoritate de 3/5 din numărul
total al parlamentarilor.
3. Dacă nu se întruneşte această majoritate, un al doilea vot are

loc în 7 zile de la data primei votări.

4. Un al treilea vot se desfăşoară în termen de 7 zile dacă

această majoritate nu se întruneşte la cel de-al doilea vot.

5. Dacă există mai mulţi candidaţi şi nici unul nu a obţinut

majoritatea necesară, în termen de 7 zile, se desfăşoară un al

patrulea vot pentru primii doi candidaţi care au obţinut cel mai

mare număr de voturi.

6. O a cincea votare se desfăşoară dacă la cea de-a patra votare

nici unul dintre candidaţi nu a obţinut majoritatea necesară.

7. Dacă nici în cadrul celei de-a cincea votări nici unul dintre cei

doi candidaţi nu a obţinut majoritatea necesară, Adunarea este

dizolvată şi, în termen de 60 de zile, se organizează noi alegeri

generale.

8. Noua Adunare alege Preşedintele conform procedurii

prezentate la paragrafele 1-7 ale acestui articol. În cazul în care

nici nou aleasa Adunare nu alege Preşedintele, Adunarea se

dizolvă şi, în termen de 60 de zile, se organizează noi alegeri

generale.

9. Următoarea Adunare alege Preşedintele Republicii cu votul majoritar al parlamentarilor.”

	Grecia
	Constituţie, art.32

“1. Preşedintele Republicii este ales de către Parlament, prin vot

cu apel nominal, în cadrul unei şedinţe speciale convocate în

acest sens de către Preşedintele Parlamentului, cu cel puţin o

lună înainte de expirarea mandatului Preşedintelui în exerciţiu,

conform celor prevăzute de Regulament.

În cazul incapacităţii permanente a Preşedintelui Republicii de a-

şi îndeplini funcţiile, aşa cum prevede paragraful 2 al art.34, precum şi în caz de demisie, deces sau revocare din funcţie în

conformitate cu prevederile Constituţiei, în cel mult 10 zile de la

expirarea prematură a mandatului fostului Preşedinte,

Parlamentul se reuneşte pentru a alege un nou Preşedinte.

2. În toate cazurile, Preşedintele este ales pentru un mandat

complet.

3. Persoana care obţine majoritatea de 2/3 din voturile exprimate de numărul total al parlamentarilor este aleasă în funcţia de Preşedinte al Republicii. Dacă nu se obţine această majoritate, scrutinul se repetă după 5 zile.

Dacă nici la cel de-al doilea tur de scrutin nu se obţine
majoritatea necesară, votul se repetă după 5 zile; persoana care

obţine o majoritate de 3/5 din voturile exprimate de numărul total

al parlamentarilor este aleasă în funcţia Preşedinte al Republicii.

4. Dacă la cel de-al treilea scrutin nu se obţine majoritatea

calificată menţionată, Parlamentul este dizolvat în 10 zile de la
data scrutinului, fiind convocate noi alegeri parlamentare.

Imediat după constituirea legală, Parlamentul nou ales

procedează, prin vot cu apel nominal, la alegerea Preşedintelui,

fiind necesară o majoritate de 3/5 din numărul total al

parlamentarilor. Dacă această majoritate nu este obţinută, votul

se repetă în termen de 5 zile şi persoana care obţine majoritatea

absolută a voturilor exprimate de numărul total al parlamentarilor
este aleasă în funcţia de Preşedinte al Republicii. Dacă nu se
obţine această majoritate, scrutinul se repetă după 5 zile,  pentru primele două persoane care au obţinut cel mai mare număr de voturi; persoana care obţine majoritatea relativă de voturi este considerată aleasă în funcţia de Preşedinte al Republicii.  (…)” 


1.2. Dizolvarea prin hotărâre a  parlamentului
În numeroase state, Constituţia prevede competenţa parlamentului de a se autodizolva, printr-o hotărâre adoptată cu:

▪ majoritate simplă: 
- Austria: “Înainte de expirarea mandatului legislativ, Consiliul Naţional poate vota propria dizolvare prin lege ordinară.“ (art.29.2) 
- Croaţia: „Camera Reprezentanţilor şi Camera Comitatelor se pot dizolva, prin hotărâre adoptată de majoritatea membrilor acestora.“ (art.77, para.1) 
- Ungaria: “Parlamentul are dreptul de a declara propria dizolvare anterior expirării mandatului.” (art.28.2)
- Turcia: „Adunarea poate hotărî organizarea de noi alegeri înainte de expirarea mandatului său; de asemenea, Preşedintele Republicii poate adopta o hotărâre de convocare a alegerilor anticipate, în condiţiile prevăzute de Constituţie.“ (art.77, para.2)
- Fosta Republică Iugoslavă a Macedoniei: „Adunarea se dizolvă dacă peste jumătate din numărul total al parlamentarilor votează în favoarea dizolvării.“ (art.63.5)
▪ majoritate calificată:

- Bosnia-Herţegovina: “Dizolvarea Camerei popoarelor poate fi pronunţată de Preşedinţie sau de Cameră însăşi, cu condiţia ca hotărârea Camerei să fie aprobată de majoritatea delegaţilor a minimum două popoare bosniac, croat sau sârb.” (art.IV, para.3.g)  
- Cipru: “Camera Reprezentanţilor poate fi dizolvată numai prin propria decizie, adoptată cu majoritate absolută, care să includă cel puţin 1/3 din numărul deputaţilor aleşi de comunitatea turcă” (art.67.1)
▪ majoritate de 2/3:

- Kirghistan: “Parlamentul poate fi dizolvat anticipat pe baza deciziei adoptate cu o majoritate de 2/3 din numărul total al deputaţilor.” (art.63.1)  
- Polonia: “Dieta poate reduce durata mandatului său printr-o rezoluţie adoptată cu o majoritate de 2/3 din numărul total al deputaţilor.” (art.98.3)
▪ majoritate de 3/5 
-  Lituania: “Alegerile anticipate pentru Seim pot fi organizate pe baza deciziei Seimului adoptată cu o majoritate de minimum 3/5 din votul tuturor membrilor. (…)  Data alegerilor pentru noul Seim se stabileşte prin rezoluţie a Seimului (…).” (art.58, para.1)
În unele cazuri, hotărârea de dizolvare nu este adoptată de parlament, dar necesită aprobarea acestuia. Astfel, în Belgia, conform art.46 din Constituţie “…, în cazul demisiei Guvernului federal, Regele poate dizolva Camera Reprezentanţilor, după primirea acordului exprimat de majoritatea absolută a membrilor acesteia.” 
1.3. Dizolvarea prin hotărâre a şefului statului/guvernului

În majoritatea statelor, dizolvarea parlamentului constituie un instrument pus la dispoziţia şefului statului în vederea menţinerii echilibrului între puterile statului. Constituţiile prevăd condiţii de formă şi, uneori, de fond pentru hotărârea de dizolvare anticipată a parlamentului.
a. Condiţii de formă

Constituţia consacră autoritatea care are competenţa de a dizolva parlamentul. În funcţie de sistemul de guvernământ, prerogativa dizolvării parlamentului aparţine fie şefului statului (exclusiv sau cu responsabilitatea asumată a primului-ministru/Cabinetului), fie executivului. În Anexa 1, se prezintă un tabel comparativ privind puterea executivă în statele membre ale Uniunii Europene.
▪ În statele în care preşedintele este ales direct, hotărârea de dizolvare a parlamentului este, în general, luată de către preşedinte, eventual după consultarea guvernului şi/sau a parlamentului.
▪ State membre ale Consiliului Europei – state membre ale Uniunii Europene
	Stat
	Autoritate

abilitată


	Reglementare juridică



	Bulgaria
	Preşedintele
	Constituţie, art.102.2-3

“(…)

2. Decretele Preşedintelui trebuie
contrasemnate de Primul-ministru sau de
ministrul cu competenţă în domeniu.
3. Contrasemnarea nu este necesară pentru
decretele referitoare la:

1. numirea Guvernului interimar;

2. numirea Primului-ministru desemnat;

3. dizolvarea Adunării Naţionale; (…)”

	Finlanda
	Preşedintele, la

propunerea 

primului-ministru şi

după consultarea

grupurilor

parlamentare.
	Constituţie, art.26, para. 1

“Pe baza propunerii motivate a Primului-ministru, după audierea

grupurilor parlamentare, Parlamentul fiind reunit, Preşedintele Republicii poate hotărî convocarea alegerilor legislative anticipate. Parlamentul decide apoi data la care, anterior alegerilor anticipate,

Parlamentul îşi încheie activitatea.”

	Franţa
	Preşedintele, după
consultarea

Primului-ministru

şi a Preşedinţilor

celor două Camere legislative.
	Constituţie, art.12

“Preşedintele Republicii poate dizolva

Adunarea Naţională, după consultarea

Primului-ministru şi a Preşedinţilor Camerelor.

Alegerile generale se desfăşoară cel mai devreme după 20 de zile şi cel mai târziu după 40 de zile de la dizolvare. (…)

În anul care urmează alegerilor, Preşedintele nu poate dizolva din nou Parlamentul.”

	Irlanda
	Preşedintele, la
propunerea

Primului-ministru.
	Constituţie, art.13.2

“1. La recomandarea Primului-ministru,
Preşedintele convoacă şi dizolvă Camera
Deputaţilor. 

2. Preşedintele are dreptul de a refuza dizolvarea Camerei Deputaţilor recomandată de Primul-ministru care nu se mai bucură de sprijinul majorităţii în Camera Deputaţilor. (…)”

	Lituania
	▪ Preşedintele
▪ Preşedintele, la

propunerea

Guvernului.
	Constituţie, art.58, para.2, art.85, art.87

„Art.58

(...)

Preşedintele Republicii poate convoca alegeri legislative anticipate:

1. dacă Parlamentul nu adoptă o hotărâre privind noul program al Guvernului în termen de 30 de zile de la prezentarea acestuia sau dacă Parlamentul nu este de acord, de două ori succesiv, cu programul Guvernului în termen de 60 de zile de la prezentarea acestuia;

2. la propunerea Guvernului, dacă
Parlamentul şi-a exprimat direct votul de
neîncredere în Guvern. (...)“
Art. 85

În exercitarea competenţelor cu care a fost
învestit, Preşedintele Republicii emite acte-
decrete. Pentru validitate, decretele
Preşedintelui Republicii specificate la punctele 3, 15, 17 şi 21
 ale art.84 din Constituţie trebuie contrasemnate de Primul-ministru sau de ministrul competent. Pentru un astfel de decret, responsabilitate revine Primului-ministru sau ministrului care contrasemnează.
(...)

Art.87
În cazurile prevăzute la paragraful 2 al art.58 din Constituţie, în care Preşedintele Republicii convoacă alegeri legislative anticipate, Parlamentul nou ales, cu o majoritate de voturi de 3/5 din numărul total al parlamentarilor şi în termen de 30 de zile de la prima şedinţă, poate convoca alegeri anticipate pentru funcţia de Preşedinte al Republicii. Preşedintele Republicii care doreşte să participe la alegeri este imediat înregistrat ca şi candidat. (...)“

	Polonia
	Preşedintele, după
consultarea 

Preşedinţilor celor

două Camere

legislative.
	Constituţie, art.98.4, art.144

“Art.98.4

După consultarea Preşedintelui Seimului şi a Preşedintelui Senatului, în situaţiile prevăzute de Constituţie, Preşedintele Republicii poate hotărî reducerea duratei mandatului Seimului.

Ori de câte ori durata mandatului Seimului se reduce, în mod corespunzător se reduce şi durata mandatului Senatului.
Art.144

(…)

2. Pentru validitate, documentele oficiale ale Preşedintelui necesită semnătura Primului-ministru care, astfel, îşi angajează răspunderea în faţa Camerei Deputaţilor.

3. Prevederile paragrafului 2 nu se aplică:

1. convocării alegerilor pentru Camera
Deputaţilor şi Senat;

2. convocării primei şedinţe a Camerei
Deputaţilor şi Senatului nou alese;

3. reducerii duratei mandatului Camerei Deputaţilor în cazurile prevăzute de
Constituţie; (…)”

	Portugalia
	Preşedintele, după

consultarea

partidelor politice

parlamentare şi a

Consiliului de

Stat.
	Constituţie, art.133.e, art.140

Art.133.e  -  Competenţa (Preşedintelui) faţă
de alte organe

“În relaţia cu alte entităţi şi organe,
Preşedintele Republicii are competenţa de a:

(…)

e. dizolva Adunarea Republicii, cu

respectarea dispoziţiilor art.172, după

consultarea partidelor politice parlamentare şi

a Consiliului de Stat; (..)

Art.140. Contrasemnătura ministerială

1. Actele Preşedintelui Republicii prevăzute la

art.133, literele h, j, l, m sau p, art.134, literele
b, d sau f sau la art.135, literele a, b sau c
trebuie contrasemnate de către Guvern.

2. Absenţa contrasemnăturii atrage nulitatea
actului.”


	România
	Preşedintele, după

consultarea

Preşedinţilor celor

două Camere

legislative şi a

liderilor grupurilor

parlamentare.
	Constituţie, art.89.1

“După consultarea preşedinţilor celor două Camere şi a liderilor grupurilor parlamentare, Preşedintele României poate să dizolve Parlamentul, dacă acesta nu a acordat votul de încredere pentru formarea Guvernului în termen de 60 de zile de la prima solicitare şi numai după respingerea a cel puţin două solicitări de învestitură. (…)” 

	Slovacia
	Preşedintele
	Constituţie, art.102.1.e

“1. Preşedintele

(…)

e. poate dizolva Consiliul Naţional al

Republicii Slovacia dacă declaraţia politică a

Guvernului Republicii Slovacia nu este

aprobată în termen de 6 luni de la numirea

acestuia, dacă Consiliul Naţional al Republicii

Slovacia nu adoptă în termen de 3 luni un

proiect de lege guvernamental privind

acordarea votului de încredere, dacă Consiliul Naţinal al Republicii Slovacia nu a putut lua decizii pe o durată mai mare de 3 luni, deşi sesiunea nu a fost întreruptă şi în acest timp au fost convocate şedinţe  în mod repetat, sau dacă sesiunea Consiliului Naţional al Republicii Slovacia a fost întreruptă pe o perioadă mai mare decât cea prevăzută de Constituţie. Preşedintele nu poate exercita acest drept în ultimele 6 luni de mandat, în timp de război, de stare de război sau de declarare a legii marţiale. Preşedintele dizolvă Consiliul Naţional al Republicii Slovacia dacă, după votul public privind revocarea Preşedintelui, acesta nu a fost revocat; (…)”

	Slovenia
	Preşedintele
	Constituţie, art. 111

“După consultarea liderilor grupurilor

parlamentare, Preşedintele Republicii

propune Adunării Naţionale candidatul pentru funcţia de Preşedinte al Guvernului.

Preşedintele Guvernului este ales de

Adunarea Naţională cu majoritatea voturilor deputaţilor, cu excepţia cazurilor în care

Constituţia nu prevede altfel.

În cazul în care candidatul nu obţine

majoritatea necesară de voturi, Preşedintele

Republicii poate propune în termen de 14 zile,

după noi consultări, un nou candidat sau

acelaşi candidat; de asemenea, candidaţii pot

fi propuşi de grupurile parlamentare sau de

minimum 10 deputaţi. Dacă în această

perioadă au fost propuşi mai mulţi candidaţi, fiecare dintre aceştia este votat separat,

începând cu candidatul propus de

Preşedintele Republicii; dacă acest candidat nu este ales, sunt supuşi la vot ceilalţi

candidaţi în ordinea în care au fost propuşi. 

Dacă nici un candidat nu este ales,

Preşedintele Republicii dizolvă Adunarea

Naţională şi convoacă alegeri anticipate, cu

excepţia cazului în care, în 48 de ore,

Adunarea Naţională hotărăşte, cu majoritatea

voturilor exprimate de deputaţii prezenţi,

organizarea de noi alegeri pentru funcţia de

Preşedinte al Guvernului, situaţie în care

pentru alegerea candidatului este suficientă

majoritatea voturilor exprimate de deputaţii

prezenţi. (…)

Dacă nici în cadrul acestor alegeri nici un

candidat nu obţine numărul necesar de voturi,

Preşedintele Republicii dizolvă Adunarea

Naţională şi convoacă alegeri anticipate.”




▪ Alte state membre ale Consiliului Europei

	Stat
	Autoritate

abilitată
	Reglementare juridică



	Armenia
	▪ Preşedintele
▪ Preşedintele, la

recomandarea

Preşedintelui

Adunării Naţionale

sau a Primului-

ministru


	Constituţie, art.55.3, art.74.1

	Georgia
	Preşedintele
	Constituţie, art.51.1, art.80.5, art.81.1


	Islanda
	Preşedintele
	Constituţie, art.24


	Rusia
	Preşedintele
	Constituţie, art.109, art.111, art.117


	Serbia
	Preşedintele, la
propunerea

Guvernului


	Constituţie, art.109

	Ukraina
	Preşedintele
	Constituţie, art.90




▪ În republicile parlamentare, decizia de dizolvare a parlamentului este adoptată de preşedinte, fie exclusiv/în urma unor consultări, fie din iniţiativa sau cu contrasemnătura primului-ministru.


State membre ale Consiliului Europei – state membre ale Uniunii Europene
	Stat
	Reglementare juridică


	
	▪ Decizie de dizolvare adoptată de Preşedinte exclusiv/în urma unor consultări


	Cehia
	Constituţie, art.35, art.62
“Art.35

1. Camera Deputaţilor poate fi dizolvată de Preşedintele
Republicii în cazul în care:

a. Camera Deputaţilor nu a acordat votul de încredere

Guvernului nou desemnat, al cărui Prim-ministru a fost numit de Preşedinte, la propunerea Preşedintelui Camerei Deputaţilor;

b. Camera Deputaţilor nu a adoptat un proiect de lege al Guvernului care implică acordarea încrederii Guvernului;

c. începerea sesiunii Camerei Deputaţilor a fost amânată peste termenul permis;

d. Camera Deputaţilor nu a avut cvorum pe o perioadă mai mare de 3 luni, deşi nu a fost vacanţă parlamentară şi în perioada menţionată s-au făcut convocări de întrunire în mod repetat. (…)
Art.62

“Preşedintele Republicii are competenţa de a:

(…)

c. dizolva Camera Deputaţilor; (…)”

	Estonia
	Constituţie, art.89, art.105, art.119
“Art.89, para. 6

Parlamentul nominalizează candidatul pentru funcţia de Prim-ministru, care trebuie să prezinte Preşedintelui Republicii componenţa Guvernului. În cazul în care componenţa Guvernului nu este prezentată Preşedintelui Republicii în termen de 14 zile de la data transferului către Parlament a dreptului de a nominaliza candidatul pentru funcţia de Prim-ministru, Preşedintele Republicii va convoca alegeri parlamentare extraordinare.

Art.105

Parlamentul are dreptul de a supune referendumului un proiect de lege sau orice problemă de interes naţional. 

Decizia poporului se stabileşte prin votul majoritar al participanţilor la vot.  

Legea adoptată prin referendum este imediat promulgată de către Preşedintele Republicii şi devine obligatorie pentru toate instituţiile statului.

În cazul în care majoritatea votanţilor nu se pronunţă în favoarea adoptării proiectului de lege în cauză, Preşedintele Republicii convoacă alegeri legislative extraordinare.

Art.119

Dacă în termen de 2 luni de la începerea anului bugetar Parlamentul nu adoptă bugetul de stat, Preşedintele Republicii convoacă alegeri parlamentare extraordinare.”

	Germania
	Constituţie, art. 58, art.63, art. 68 
“Art. 58. Contrasemnarea

Pentru a fi valabile, ordonanţele şi hotărârile Preşedintelui

federal trebuie contrasemnate de Cancelarul federal sau de

ministrul federal competent. Dispoziţia nu se aplică în cazul

numirii şi revocării Cancelarului federal, al dizolvării Bundestag-lui în baza art.63 şi al solicitării  prevăzute la  art.69, alin.3.
Art.63. Alegerea şi nominalizarea Cancelarului

1. Cancelarul federal este ales fără dezbatere de către

Bundestag, la propunerea Preşedintelui federal.

2. Este ales candidatul care obţine majoritatea voturilor

membrilor Bundestag-ului. Candidatul ales este numit de către Preşedintele federal.

3. În cazul în care candidatul propus nu este ales, Bundestag-ul poate alege un Cancelar federal cu votul majoritar al membrilor săi, în următoarele 14 zile de la scrutin.

4. Dacă alegerea nu are loc în acest termen, se procedează imediat la un nou tur de scrutin, la finalul căruia se alege persoana care a obţinut cel mai mare număr de voturi. Dacă persoana aleasă obţine majoritatea voturilor membrilor Bundestag-ului, Preşedintele federal trebuie să o numească în 7 zile de la alegere. Dacă persoana aleasă nu obţine această majoritate, Preşedintele federal trebuie fie să o numească în următoarele 7 zile, fie să dizolve Bundestag-ul.

Art.68. Moţiunea de încredere, dizolvarea Bundestag-ului

1. Dacă o moţiune de încredere propusă de Cancelarul federal nu obţine aprobarea majorităţii membrilor Bundestag-ului, Preşedintele federal, la propunerea Cancelarului federal, poate dizolva Bundestag-ul în 21 de zile. Dreptul de dizolvare se stinge în momentul în care Bundestag-ul a ales un alt Cancelar federal cu majoritatea voturilor membrilor săi.

2. Între depunerea moţiunii şi vot trebuie să treacă 48 de ore.”

	Grecia
	Constituţie, art.35

“1. Nici un act al Preşedintelui Republicii nu este valabil şi nici aplicat dacă nu a fost contrasemnat de ministrul competent care, prin semnătura sa este singur ţinut reponsabil, şi dacă nu a fost publicat în Gazeta Guvernului.

În cazul în care Cabinetul a fost demis, conform art.38, alin.1, iar Primul-ministru nu contrasemnează decretul corespunzător, acesta se semnează numai de către Preşedintele Republicii. 

2. Prin excepţie, nu necesită contrasemnare următoarele acte:

(…)

c. actul de dizolvare a Parlamentului, conform articolelor 32,
alin.4 şi 41, alin.1, dacă Primul-ministru nu contrasemnează şi, conform art.53, alin.1, în cazul în care Cabinetul nu
contrasemnează; (..)”

	Letonia
	Constituţie, art.48, art.53

“Art. 48 

Preşedintele are dreptul de a propune dizolvarea Parlamentului. Urmare acestei propuneri, se organizează un referendum naţional. Dacă la referendum peste jumătate din voturile exprimate sunt în favoarea dizolvării, Parlamentul se consideră dizolvat, se convoacă noi alegeri, care se organizează în cel târziu 2 luni de la data dizolvării Parlamentului.
Art. 53

Preşedintele nu răspunde politic pentru exercitarea atribuţiilor prezidenţiale. Toate ordinele Preşedintelui sunt semnate şi de Primul-ministru sau de ministrul competent, care, cu excepţia cazurilor prevăzute la articolele 48 şi 56, îşi asumă întreaga responsabilitate pentru acestea.”

	Ungaria
	Constituţie, art.28.3 

“ (…)

3. Preşedintele Republicii are dreptul de a dizolva Parlamentul şi de a convoca simultan noi alegeri, dacă:

a. Parlamentul adoptă o moţiune de neîncredere asupra

Guvernului de cel puţin 4 ori într-o perioadă de 12 luni pe 

durata unui mandat sau

b. în cazul în care mandatul Guvernului expiră, candidatul

pentru funcţia de Prim-ministru propus de Preşedintele 

Republicii nu este ales de Parlament în termen de 40 de zile de la data nominalizării primului candidat.



	
	▪ Decizie de dizolvare adoptată de preşedinte din iniţiativa/cu contrasemnătura primului- ministru



	Austria
	Constituţie, art.29, art.67
Art.29

“1. Preşedintele federal poate dizolva Consiliul Naţional, făcând uz de această prerogativă o singură dată pentru acelaşi motiv.

Într-un astfel de caz, Guvernul federal organizează noi alegeri de aşa manieră încât Consiliul Naţional nou ales să se reunească cel târziu în a 100-zi de la data dizolvării.

2. Înainte de expirarea mandatului legislativ, Consiliul Naţional poate vota propria dizolvare prin lege simplă. (…)

Art.67

1. Cu excepţia cazurilor în care Constituţia prevede altfel, toate actele oficiale ale Preşedintelui federal au la bază recomandarea Guvernului federal sau a ministrului federal autorizat de acesta.

Legea reglementează măsura în care Guvernul federal sau

ministrul federal cu competenţă în domeniu depind de

recomandările altor instituţii.

2. Cu excepţia cazurilor în care Constituţia prevede altfel, toate actele oficiale ale Preşedintelui federal necesită, pentru validitate, contrasemnătura Cancelarului federal sau a ministrului federal cu competenţă în domeniu.“

	Estonia
	Constituţie, art.97, para.4

“(…)
Dacă Parlamentul adoptă moţiunea de neîncredere asupra Guvernului sau Primului-ministru, Preşedintele Republicii poate convoca, la propunerea Guvernului şi în termen de 3 zile, alegeri parlamentare extraordinare.

(…)”

	Germania
	Decizia de dizolvare a Bundestag-ului în baza art.68 din Constituţie trebuie contrasemnată de Cancelarul federal.

“Art.68. Moţiunea de încredere, dizolvarea Bundestag-ului

1. Dacă o moţiune de încredere propusă de Cancelarul federal nu obţine aprobarea majorităţii membrilor Bundestag-ului, Preşedintele federal, la propunerea Cancelarului federal, poate dizolva Bundestag-ul în 21 de zile. Dreptul de dizolvare se stinge în momentul în care Bundestag-ul a ales un alt Cancelar federal cu majoritatea voturilor membrilor săi.

2. Între depunerea moţiunii şi vot trebuie să treacă 48 de ore.”

	Italia
	Constituţie, art.88, art.89
“Art. 88

Preşedintele Republicii poate dizolva Camerele sau una din
Camere, după consultarea Preşedinţilor/Preşedintelui
acestora/acesteia. 

Preşedintele nu poate exercita acest drept în ultimele 6 luni ale mandatului prezidenţial, cu excepţia cazului în care această perioadă coincide în totalitate sau parţial cu ultimele 6 luni ale legislaturii. 

Art. 89

Nici un act al Preşedintelui Republicii nu este valabil dacă nu este contrasemnat de miniştrii care l-au propus şi care îşi asumă responsabilitatea. 

Actele cu valoare legislativă şi alte acte stabilite prin lege sunt contrasemnate şi de Preşedintele Consiliului de Miniştri.” 

	Letonia
	Constituţie, art.48, art.50

“Art. 48 

Preşedintele are dreptul de a propune dizolvarea Parlamentului. Urmare acestei propuneri, se organizează un referendum naţional. Dacă la referendum peste jumătate din voturile exprimate sunt în favoarea dizolvării, Parlamentul se consideră dizolvat, se convoacă noi alegeri, care se organizează în cel târziu 2 luni de la data dizolvării Parlamentului.

Art.50

Dacă în cadrul referendumului peste jumătate din voturile exprimate sunt împotriva dizolvării Parlamentului, se consideră că Preşedintele este demis, iar Parlamentul alege un nou Preşedinte pentru continuarea mandatului Preşedintelui demis.”



Alte state membre ale Consiliului Europei

	Stat
	Reglementare juridică


	
	▪ Decizie de dizolvare adoptată de Preşedinte exclusiv/în urma unor consultări


	Albania
	Preşedintele

Constituţie, art.104.2, art. 105.2


	Moldova
	Preşedintele, după consultarea fracţiunilor parlamentare.

Constituţie, art.85.1


	Turcia
	Preşedintele, după consultarea Preşedintelui Marii
Adunări Naţionale.

Constituţie, art.77, art.116




▪ În monarhiile parlamentare, Constituţia consacră prerogativa regelui/reginei de adopta decizia de dizolvare a parlamentului, documentul fiind contrasemnat de primul-ministru: Andorra (art.45; 71.1); Belgia (art.46; 88); Danemarca (art.13; 32); Luxembourg (art.74; 78); Olanda (art.64.1; 42.2); Spania (art.56; 62; 64; 99; 115); Marea Britanie. 

Excepţii: 

- Monaco, cu avizul Consiliului de Coroană, Prinţul are dreptul de a hotărî dizolvarea Consiliului Naţional, fără deliberare în Consiliul Guvernului şi fără prezentarea unei propuneri guvernamentale în acest sens (art.46, art.74); 

- Liechtenstein, Prinţul Regent are dreptul de a dizolva Parlamentul “din motive întemeiate care vor fi comunicate Adunării.” (art.48.1);
- Suedia, Regele nu are competenţa de a convoca alegeri anticipate; această prerogativă aparţine Guvernului. (Legea privind Instrumentul Guvernului, Capitolul 3, art.11)


▪ În unele state, Constituţia conţine prevederi referitoare la anumite limite aplicabile dizolvării. Astfel: 
- pentru a proteja drepturile parlamentului, Constituţia interzice expres dizolvarea în primele luni/în anul care urmează desfăşurării alegerilor legislative anticipate/generale: Andorra  - 1 an (art.71.3); Armenia – 1 an (art.63); Belarus – 1 an (art.94, alin.5), Franţa – 1 an (art.12.3); Georgia – 6 luni (art.51.1); Grecia -1 an (art.41.3); Lituania – 6 luni (art.58); Portugalia – 6 luni (art.172); Rusia – 1 an (art.109.3); Suedia – 3 luni (Capitolul 3, art.11)
sau 
- dispune că dizolvarea este posibilă o singură dată pe an: Grecia  (art.41.4); Moldova (art.85.3); România (art.89.2). 

 Constituţia Austriei (art.29.1) şi Constituţia Greciei (art.41.2) prevăd că, pentru acelaşi motiv, Parlamentul poate fi dizolvat o singură dată.

▪ În unele state, pentru evitarea abuzului de putere/evitarea dizolvării parlamentului de o putere cu legitimitate democratică scăzută, dizolvarea parlamentului este interzisă în cazul în care poziţia preşedintelui/guvernului este contestată sau dacă mandatul acestora se apropie de final.  

Astfel, dizolvarea parlamentului este interzisă de Constituţie:
- în ultimele luni ale mandatului prezidenţial: Armenia – 6 luni (art.55.3); Belarus – 6 luni (art.94, alin.4); Bulgaria – 3 luni (art.99.7); Georgia – 6 luni (art.51.1); Italia - 6 luni, cu excepţia cazului în care acestea coincid în totalitate sau parţial cu ultimele 6 luni ale legislaturii (art.88.); Kirghistan – 6 luni (art.63.5); Lituania - 6 luni (art.58); Moldova – 6 luni (art.78.5); Portugalia – 6 luni (art.172); România – 6 luni (art.89.3); Rusia  - 6 luni (art.109.5); Slovacia  - 6 luni (art.102.1.e); Ukraina – 6 luni  (art.90);

- dacă a fost angajată procedura de punere sub acuzare a preşedintelui: Armenia (art.63.3); Belarus (art.94, alin.4); Croaţia (art.103); Kirghizstan (art.63.5); Rusia (art.109.4).
- dacă noul prim-ministru, numit de rege, nu s-a prezentat în faţa parlamentului: Danemarca (art.32.2);
- dacă a fost depusă o moţiune de cenzură împotriva guvernului: Andorra  (art.71.2); Muntenegru (art.84); Spania (art.115.2); Serbia (art.109.2).
b. Condiţii de fond
În statele ale căror Constituţii prevăd condiţii de fond pentru dizolvarea parlamentului, dizolvarea constituie un instrument de reglare a unei crize politice legată de: alegerea preşedintelui; relaţia dintre parlament şi guvern; funcţionarea parlamentului şi/sau relaţia dintre parlament şi popor.

▪ Dizolvarea ca instrument de soluţionare a unei crize politice legată de alegerea preşedintelui
În republicile parlamentare, unde alegerea preşedintelui constituie una din funcţiile esenţiale ale parlamentului, acesta poate fi dizolvat dacă, după desfăşurarea unui anumit număr de scrutine, nici un candidat la funcţia prezidenţială nu obţine majoritatea necesară pentru a fi ales.
În Albania, conform art.87.7 şi 87.8 din Constituţie, dacă în cadrul celui de-al 5-lea scrutin nici unul din cei doi candidaţi nu a obţinut majoritatea necesară, Adunarea se dizolvă şi, în termen de 60 de zile, se organizează noi alegeri legislative. Dacă nici noua Adunare nu alege Preşedintele, în termen de 60 de zile se organizează alte alegeri generale. Următoarea Adunare alege Preşedintele cu majoritatea voturilor parlamentarilor.

În Grecia, conform art.32.4 din Constituţie “Dacă la cel de-al treilea scrutin nu se obţine majoritatea calificată menţionată, Parlamentul este dizolvat în 10 zile de la data scrutinului, fiind convocate noi alegeri parlamentare. Imediat după constituirea legală, Parlamentul nou ales procedează, prin vot cu apel nominal, la alegerea Preşedintelui, fiind necesară o majoritate de 3/5 din numărul total al parlamentarilor. Dacă această majoritate nu este obţinută, votul se repetă în termen de 5 zile şi persoana care obţine majoritatea absolută a voturilor exprimate de numărul total al parlamentarilor este aleasă în funcţia de Preşedinte al Republicii. Dacă nu se obţine nici această majoritate, votul se repetă după 5 zile, fiind exprimat pentru primele două persoane care au obţinut cel mai mare număr de voturi; persoana care obţine majoritatea relativă de voturi este considerată aleasă în funcţia de Preşedinte al Republicii.” 

▪ Dizolvarea ca instrument de soluţionare a unei crize politice legată de relaţia dintre parlament şi guvern
În statele cu regim parlamentar – republici sau monarhii -, şeful statului poate dizolva parlamentul pentru soluţionarea crizei politice intervenite în anumite cazuri: componenţa guvernului nu este aprobată de parlament/parlamentul a adoptat o moţiune de cenzură împotriva guvernului/parlamentul a respins proiectul bugetului de stat.
	Stat
	Reglementare juridică



	Belgia
	Constituţie, art.46

“Regele are dreptul de a dizolva Camera Reprezentanţilor numai în cazul în care aceasta, cu majoritatea absolută a membrilor:

1. fie respinge o moţiune de încredere a Guvernului federal şi nu prezintă Regelui, în termen de 3 zile de la data respingerii moţiunii, propunerea de nominalizare a succesorului Primului-ministru;

2. fie adoptă o moţiune de neîncredere împotriva Guvernului federal şi nu prezintă simultan Regelui propunerea de nominalizare a succesorului Primului-ministru.

(…)
De asemenea, în cazul demisiei Guvernului federal, Regele poate dizolva Camera Reprezentanţilor, cu acordul exprimat de
majoritatea absolută a membrilor acesteia.

Dizolvarea Camerei Reprezentanţilor antrenează dizolvarea
Senatului. (…)”

	Cehia
	Constituţie, art.35.1 a şi b

“1. Camera Deputaţilor poate fi dizolvată de Preşedintele Republicii în cazul în care:

a. Camera Deputaţilor nu a acordat votul de încredere Guvernului nou desemnat, al cărui Prim-ministru a fost numit de Preşedinte, la propunerea Preşedintelui Camerei Deputaţilor;

b. Camera Deputaţilor nu a adoptat un proiect de lege al Guvernului care implică acordarea încrederii Guvernului; (…)”

	Estonia
	Constituţie, art.89 alin.6, art.97 alin.4, art. 119
“Art.89 alin.6
Parlamentul nominalizează candidatul pentru funcţia de Prim-

ministru, urmând ca acesta să prezinte Preşedintelui Republicii componenţa Guvernului. În cazul în care componenţa Guvernului nu este prezentată Preşedintelui Republicii în termen de 14 zile de la data transferului către Parlament a dreptului de a nominaliza candidatul pentru funcţia de Prim-ministru, Preşedintele Republicii va convoca alegeri parlamentare extraordinare. (…)

Art.97, alin.4

Dacă Parlamentul adoptă o moţiune de neîncredere împotriva
Guvernului sau Primului-ministru, Preşedintele Republicii poate

convoca, la propunerea Guvernului şi în termen de 3 zile, alegeri

parlamentare extraordinare. (…)

Art.119

Dacă în termen de 2 luni de la începerea anului bugetar Parlamentul

nu adoptă bugetul de stat, Preşedintele Republicii convoacă alegeri

parlamentare extraordinare.”

	Germania
	Constituţie, art.63.4 şi 68
“Art.63. Alegerea şi nominalizarea Cancelarului

1. Cancelarul federal este ales, fără dezbatere, de către Bundestag,
la propunerea Preşedintelui federal.

2. Este ales candidatul care obţine majoritatea voturilor membrilor
Bundestag-ului. Candidatul ales este numit de către Preşedintele
federal.

3. În cazul în care candidatul propus nu este ales, în 14 zile de la

scrutin, Bundestag-ul poate alege un Cancelar federal cu votul
majoritar al membrilor săi.

4. Dacă alegerea nu are loc în acest termen, se procedează imediat
la un nou tur de scrutin, la finalul căruia se alege persoana care a
obţinut cel mai mare număr de voturi. Dacă persoana aleasă obţine
majoritatea voturilor membrilor Bundestag-ului, Preşedintele federal
trebuie să o numească în 7 zile de la alegere. Dacă persoana
aleasă nu obţine această majoritate, Preşedintele federal trebuie fie
să o numească în următoarele 7 zile, fie să dizolve Bundestag-ul.

Art.68. Moţiunea de încredere, dizolvarea Bundestag-ului

1. Dacă o moţiune de încredere propusă de Cancelarul federal nu
obţine aprobarea majorităţii membrilor Bundestag-ului, Preşedintele
federal, la propunerea Cancelarului federal, poate dizolva
Bundestag-ul în 21 de zile. Dreptul de dizolvare se stinge în
momentul în care Bundestag-ul a ales un alt Cancelar federal cu
majoritatea voturilor membrilor săi.

2. Între depunerea moţiunii şi vot trebuie să treacă 48 de ore.”



	Grecia
	Constituţie, art.37, art.41.1
“Art.37

1. Preşedintele Republicii îl numeşte pe Primul-ministru şi, la
recomandarea acestuia, numeşte şi revocă membrii Cabinetului şi
sub-secretarii.

2. Este numit Prim-ministru preşedintele partidului care a obţinut
majoritatea mandatelor în Parlament. Dacă nici un partid nu deţine 
majoritatea absolută, Preşedintele Republicii atribuie un mandat
exploratoriu preşedintelui partidului care deţine o majoritate relativă,
pentru a identifica posibilitatea formării unui Guvern care să se
bucure de încrederea Parlamentului. 

3. Dacă nu există această posibilitate, Preşedintele Republicii

atribuie mandatul exploratoriu preşedintelui celui de-al doilea partid -

ca mărime - în Parlament, şi dacă acesta eşuează, preşedintelui

celui de-al treilea partid – ca mărime - din Parlament. Fiecare
mandat exploratoriu are o durată de 3 zile. Dacă toate mandatele

exploratorii se dovedesc a fi lipsite de succes, Preşedintele

Republicii convoacă toţi preşedinţii de partide şi, dacă se confirmă

imposibilitatea formării unui Cabinet care să se bucure de

încrederea Parlamentului, acesta încearcă să formeze un Cabinet

format din toate partidele parlamentare în scopul organizării de

alegeri parlamentare. Dacă eşuează în această încercare,

Preşedintele încredinţează Preşedintelui Curţii Supreme

Administrative sau al Curţii Supreme Civile sau Penale sau al Curţii

de Conturi sarcina formării unui Cabinet, acceptat într-o măsură cât
mai mare, pentru a organiza alegerile şi dizolvă Parlamentul. 

4. În cazurile în care mandatul de a forma Cabinetul sau mandatul

exploratoriu este atribuit în conformitate cu alineatele menţionate

mai sus, dacă partidul nu are preşedinte sau purtător de cuvânt, sau

dacă preşedintele sau purtătorul de cuvânt nu a fost ales în

Parlament, Preşedintele Republicii atribuie mandatul persoanei

propuse de grupul parlamentar al partidului. Propunerea de atribuire

a mandatului se face în termen de 3 zile de la data la care

Preşedintele sau Vicepreşedintele Parlamentului  comunică

Preşedintelui Republicii numărul de mandate deţinute de fiecare

partid parlamentar; comunicarea se face anterior încredinţării

oricărui mandat. 

Art.41.1

Preşedintele Republicii poate dizolva Parlamentul dacă două

Guverne au demisionat sau dacă împotriva acestora Parlamentul a

adoptat moţiuni de neîncredere şi membrii acestuia nu au asigurat

stabilitatea guvernamentală. Alegerile se organizează de Guvernul
care se bucură de încrederea Parlamentului care va fi dizolvat. În

toate celelalte cazuri, se aplică, prin analogie, secţiunea 3, alin.3 al

art.37. (…)”

	Spania
	Constituţie, art.99.5
“1. După fiecare reînnoire a Congresului şi în cazurile prevăzute de Constituţie, Regele nominalizează candidatul pentru Preşedinţia Guvernului, prin intermediul Preşedintelui Congresului, după consultarea reprezentanţilor desemnaţi de grupurile politice reprezentate în Parlament.

2. Candidatul nominalizat conform dispoziţiilor alin.1 prezintă Congresului programul politic al Guvernului pe care intenţionează să îl formeze şi solicită încrederea Camerei.

(…)

5. Dacă în termen de 2 luni de la primul vot de investitură nici un

candidat nu a obţinut încrederea Congresului, Regele dizolvă

ambele Camere şi convoacă noi alegeri, cu contrasemnătura

Preşedintelui Congresului.”

	Suedia
	Legea privind Instrumentul Guvernului, Capitolul 6, art.3
“În maximum 3 săptămâni de la reunire, Parlamentul nou ales va stabili prin vot dacă Primul-ministru se bucură de sprijin suficient în Parlament. Dacă peste jumătate din numărul parlamentarilor votează împotrivă, Primul-ministru este eliberat din funcţie. (…)”

	Ungaria
	Constituţie, art.28.3
“ Preşedintele Republicii are dreptul de a dizolva Parlamentul şi de a convoca simultan noi alegeri, dacă:
a. Parlamentul adoptă o moţiune de neîncredere asupra Guvernului de cel puţin 4 ori într-o perioadă de 12 luni pe  durata unui mandat sau

b. în cazul în care mandatul Guvernului expiră, candidatul pentru funcţia de Prim-ministru propus de Preşedintele  Republicii nu este ales de Parlament în termen de 40 de zile de la data nominalizării primului candidat.”


▪ În statele cu regim semiprezidenţial, Constituţia reglementează dizolvarea parlamentului ca modalitate de soluţionare a unui conflict legat de formarea guvernului, de programul guvernamental şi/sau de politicile guvernamentale.
State membre ale Consiliului Europei – state membre ale Uniunii Europene
	Stat
	Reglementare juridică



	Bulgaria
	Constituţie, art.99.5

“Dacă nu se ajunge la un acord asupra formării Guvernului,
Preşedintele numeşte un Guvern interimar, dizolvă Adunarea
Naţională şi stabileşte noi alegeri în perioada stabilită de art.64,

alin.3. Actul Preşedintelui privind dizolvarea Adunării Naţionale

stabileşte şi data noilor alegeri generale.”

	Lituania
	Constituţie, art.58.2
„De asemenea, Preşedintele Republicii poate convoca alegeri parlamentare anticipate:

1. dacă Parlamentul nu adoptă o decizie privind noul program al Guvernului în termen de 30 de zile de la prezentarea acestuia sau dacă, de două ori succesiv, nu aprobă programul Guvernului în termen de 60 de zile de la prima prezentare a acestuia;

2. la propunerea Guvernului, dacă Parlamentul îşi exprimă direct neîncrederea în Guvern. (...)“
(Această competenţă a Preşedintelui este contrabalansată de faptul că Parlamentul nou ales poate convoca alegeri prezidenţiale anticipate: “Art. 87. În cazurile prevăzute la paragraful 2 al art.58 din Constituţie, în care Preşedintele Republicii convoacă alegeri legislative anticipate, Parlamentul nou ales, cu o majoritate de voturi de 3/5 din numărul total al parlamentarilor şi în termen de 30 de zile de la prima şedinţă, poate convoca alegeri anticipate pentru funcţia de Preşedinte al Republicii.“)


	Polonia
	Constituţie, art.155.2, art.225

“Art.155.2

În cazul în care Consiliul de Miniştri nu a primit votul de încredere în condiţiile prevăzute la paragraful 1, Preşedintele Republicii reduce mandatul Seimului şi convoacă alegeri anticipate. (...)

Art.225

Dacă în termen de 4 luni de la data prezentării proiectului de buget, Seimul nu l-a adoptat şi nu l-a prezentat Preşedintelui pentru semnare, Preşedintele Republicii, în următoarele 14 zile, poate dispune reducerea mandatului Seimului.“

	România
	Constituţie, art.89.1

“După consultarea Preşedinţilor celor două Camere şi a liderilor grupurilor parlamentare, Preşedintele României poate să dizolve Parlamentul, dacă acesta nu a acordat votul de încredere pentru formarea Guvernului în termen de 60 de zile de la prima solicitare şi numai după respingerea a cel puţin două solicitări de învestitură. (…)”

	Slovacia
	Constituţie, art.102.1.e
“Preşedintele

(…)

e. poate dizolva Consiliul Naţional al Republicii Slovacia dacă declaraţia politică a Guvernului Republicii Slovacia nu este aprobată în termen de 6 luni de la numirea acestuia, în cazul în care Consiliul Naţional al Republicii Slovacia nu adoptă în termen de 3 luni un proiect de lege guvernamental privind acordarea votului de încredere, în cazul în care Consiliul Naţinal al Republicii Slovacia nu a putut lua decizii pe o durată mai mare de 3 luni, deşi sesiunea nu a fost întreruptă şi în acest timp au fost convocate şedinţe  în mod repetat, sau în cazul în care sesiunea Consiliului Naţional al Republicii Slovacia a fost întreruptă pe o perioadă mai mare decât cea prevăzută de Constituţie. Preşedintele nu poate exercita acest drept în ultimele 6 luni de mandat, în timp de război, de stare de război sau de declarare a legii marţiale. Preşedintele dizolvă Consiliul Naţional al Republicii Slovacia după respingerea, prin vot public, a propunerii de revocare a Preşedintelui; (…)”



	Slovenia
	Constituţie, art.111
“După consultarea liderilor grupurilor parlamentare, Preşedintele

Republicii propune Adunării Naţionale candidatul pentru funcţia de

Preşedinte al Guvernului.

Preşedintele Guvernului este ales de Adunarea Naţională cu

majoritatea voturilor deputaţilor, cu excepţia cazurilor în care

Constituţia nu prevede altfel.

În cazul în care candidatul nu obţine majoritatea necesară de

voturi, Preşedintele Republicii poate propune în termen de 14 zile,

după noi consultări, un nou candidat sau acelaşi candidat; de

asemenea, candidaţii pot fi propuşi de grupurile parlamentare sau

de minimum 10 deputaţi. Dacă în această perioadă au fost propuşi

mai mulţi candidaţi, fiecare dintre aceştia este votat separat,

începând cu candidatul propus de Preşedintele Republicii; dacă

acest candidat nu este ales, sunt supuşi la vot ceilalţi candidaţi, în

ordinea în care au fost propuşi. 

Dacă nici un candidat nu este ales, Preşedintele Republicii dizolvă

Adunarea Naţională şi convoacă alegeri anticipate, cu excepţia

cazului în care, în 48 de ore, Adunarea Naţională hotărăşte, cu

majoritatea voturilor exprimate de deputaţii prezenţi, organizarea

de noi alegeri pentru funcţia de Preşedinte al Guvernului, situaţie

în care pentru alegerea candidatului este suficientă majoritatea

voturilor exprimate de deputaţii prezenţi. (…)

Dacă nici în cadrul acestor alegeri nici un candidat nu obţine

numărul necesar de voturi, Preşedintele Republicii dizolvă

Adunarea Naţională şi convoacă alegeri anticipate.”





Alte state membre ale Consiliului Europei

	Stat
	Reglementare juridică



	Armenia
	Parlamentul nu aprobă programul Guvernului.

Constituţie, art.74.1

	Croaţia
	Parlamentul nu acordă Guvernului vot de încredere

Parlamentul nu a adoptat proiectul de buget în termen legal (1

lună).
Constituţie, art.104

	Georgia
	Parlamentul nu aprobă componenţa şi programul Guvernului.

Constituţie, art.73.1, art.80.5, art.81.1 şi art.81.4

	Kirghistan
	Parlamentul respinge de 3 ori Primul-ministru desemnat.

Constituţie, art.63.2, art.71.4

	Rusia
	Parlamentul respinge de 3 ori candidatul propus pentru funcţia de

Preşedinte al Guvernului.

În condiţiile prevăzute de Constituţie, adoptarea de către Parlament a moţiunii de neîncredere împotriva Guvernului.

Constituţie, art.109, art.111, art.117

	Serbia
	În termen de 90 de zile de la constituire, Adunarea Naţională nu

alege Guvernul.

Adunarea Naţională nu alege Guvernul în termen de 30 de  zile de la adoptarea moţiunii de neîncredere împotriva acestuia.
Constituţie, art.109.3, art.130.4


▪ Dizolvarea ca instrument de soluţionare a unei crize politice legate de funcţionarea parlamentului
În unele state, Constituţia conferă şefului statului competenţa dizolvării parlamentului în cazul în care constată disfuncţionalităţi majore în activitatea acestuia.

În Belarus, “încălcarea sistematică şi gravă a Constituţiei de către Camerele Parlamentului” poate conduce la dizolvarea acestuia de către Preşedinte. (art.94)
În alte 4 state – Armenia (art.68.2), Cehia (art.35.1.c), Slovacia (art.102.1.1.e) şi Ukraina (art.90, alin.2.3) – Parlamentul poate fi dizolvat dacă nu întruneşte cvorumul sau dacă, o anumită perioadă de timp, nu desfăşoară nici o şedinţă. 

În Kirghistan, Parlamentul poate fi dizolvat în cazul unei crize provocate de divergenţe insurmontabile apărute între Camerele legislative sau între una/cele două Camere şi alte instituţii ale statului. (art.63.2)
▪ Dizolvarea ca instrument de soluţionare a conflictului între parlament şi popor 
În unele state, Constituţia prevede posibilitatea dizolvării parlamentului ca urmare a unui conflict (prezumat) între parlament şi popor. 
În Liechtenstein, 1.500 de cetăţeni/4 comune pot cere organizarea unui referendum pentru dizolvarea Parlamentului. (art.48.13)
În alte 4 state, dizolvarea parlamentului poate fi determinată de rezultatul negativ al unui referendum: în Austria, Adunarea Federală este dizolvată dacă propunerea de demitere a Preşedintelui federal este respinsă la referendumul solicitat de Adunarea Federală (art. 60.6); în Estonia, Preşedintele convoacă alegeri legislative anticipate dacă proiectul de lege supus unui referendum nu a fost aprobat cu majoritate de voturi (art. 105.4); în Slovacia, Preşedintele dizolvă Consiliul Naţional dacă rezoluţia parlamentară privind demiterea din funcţie a Preşedintelui Republicii nu a fost aprobată prin referendum (art.102.1.e); în Kirghistan, Parlamentul poate fi dizolvat prin referendum (art. 63.2).  

*
În unele state, Constituţia nu reglementează exhaustiv condiţiile de fond necesare exercitării competenţei de dizolvare a parlamentului. Astfel:

- În Austria, “Preşedintele federal poate dizolva Consiliul Naţional, făcând uz de această prerogativă o singură dată pentru acelaşi motiv. Într-un astfel de caz, Guvernul federal organizează noi alegeri de aşa manieră încât Consiliul Naţional nou ales să se reunească cel târziu în a 100-zi de la data dizolvării.” (art.29.1)


- În Finlanda, “Pe baza propunerii motivate a Primului-ministru, după audierea grupurilor parlamentare, Parlamentul fiind reunit, Preşedintele Republicii poate hotărî convocarea alegerilor legislative anticipate. Parlamentul decide apoi data la care, anterior alegerilor anticipate, Parlamentul îşi încheie activitatea.” (art.26.1)


- În Franţa, “Preşedintele Republicii poate dizolva Adunarea Naţională, după consultarea Primului-ministru şi a Preşedinţilor Camerelor.

Alegerile generale se desfăşoară cel mai devreme după 20 de zile şi cel mai târziu după 40 de zile de la dizolvare.
Adunarea Naţională se reuneşte de plin drept în a doua zi de joi care urmează alegerilor. Dacă şedinţa are loc în afara perioadei prevăzute pentru sesiunea ordinară, o sesiune de 15 zile se deschide de plin drept. 

În anul care urmează alegerilor, Preşedintele nu poate dizolva din nou Parlamentul.” (art.12)
- În Grecia, “Preşedintele Republicii dizolvă Parlamentul la propunerea Cabinetului care a obţinut votul de încredere, în scopul reînnoirii mandatului popular, pentru a soluţiona o problemă naţională cu o importanţă excepţională. Dizolvarea, în acelaşi scop, a noului Parlament, este exclusă.” (art.41.2)

- În Irlanda, “La recomandarea Primului-ministru, Preşedintele convoacă şi dizolvă Camera Deputaţilor.” (art.13.2.1)

- În Italia, “Preşedintele Republicii poate dizolva Camerele sau una din Camere, după consultarea Preşedinţilor/Preşedintelui acestora/acesteia” (art.88.1)

- În Portugalia, art.133.e consacră competenţa Preşedintelui de a “dizolva Adunarea Republicii, cu respectarea dispoziţiilor art.172, după consultarea partidelor politice parlamentare şi a  Consiliului de Stat; (…)”

*
Anexa 2 prezintă o sinteză comparativă privind dizolvarea anticipată a parlamentului în state membre ale Uniunii Europene.

2. Stabilirea datei alegerilor anticipate după dizolvarea parlamentului
În majoritatea statelor, competenţa de dizolvare a parlamentului include şi competenţa stabilirii datei alegerilor anticipate.
 ▪ Dacă decizia de dizolvare este adoptată de parlament, stabilirea datei alegerilor este fie o prerogativă parlamentară (Cipru, Lituania),  fie o prerogativă a şefului statului (Belarus, Croaţia, Kirghizstan, Polonia), fie o prerogativă a guvernului (Austria,Turcia).
▪ Dacă decizia de dizolvare a parlamentului este luată de şeful statului (rege/preşedinte), data alegerilor este stabilită de şeful statului/guvern fie în momentul în care decide dizolvarea – Cipru (Constituţie, art. 67.2); Armenia (Codul electoral art.119.2); Bulgaria (Constituţie, art.99.5); Finlanda (Legea electorală, Partea a II-a, Capitolul 9, art.107); Kirghistan (Codul electoral, art.69.4); Lituania (Constituţie, art.58.4); Polonia (Constituţie, art. 98.5); Rusia (Constituţie, art.109.2); Slovenia (Legea privind alegerile pentru Adunarea Naţională, art.13); Olanda (Constituţie, art.64.2); Spania (Constituţie, art.115); Ungaria (Constituţie, art.28.3), fie într-un interval foarte scurt – Muntenegru - a doua zi după dizolvare (Constituţie, art.84); Turcia - în 48 de ore de la dizolvare (Legea 2839 privind alegerile legislative, art.8).
▪ În numeroase state, Constituţia/legea electorală prevede numărul minim/maxim de zile care separă data deciziei de dizolvare a parlamentului de data desfăşurării alegerilor anticipate. 
State membre ale Consiliului Europei – state membre ale Uniunii Europene
	Stat
	Data desfăşurării alegerilor

anticipate

	Reglementare juridică

	Austria
	Guvernul federal fixează noile alegeri în aşa manieră încât noul Consiliu Naţional să se poată reuni cel târziu în cea de-a 100-a zi de la dizolvare.
	Constituţie, art.29.1

	Belgia
	40 de zile de la dizolvare.


	Codul electoral, art.106

	Cehia
	60 de zile de la dizolvare.

	Constituţie, art. 12.2

	Cipru
	30-40 de zile de la data deciziei de dizolvare.

	Constituţie, art. 67.2

	Estonia
	20-40 de zile de la adoptarea deciziei de organizare a alegerilor anticipate.

	Constituţie, art. 60.4;

Legea privind alegerile

parlamentare, art.3.3

	Finlanda
	50-75 de zile de la data publicării

deciziei de convocare a alegerilor
anticipate.

	Legea electorală,

Partea a II-a, Capitolul
9, art.107

	Franţa
	20-40 de zile de la data

dizolvării.

	Constituţie, art.12.1

	Germania
	60 de zile de la data dizolvării

Bundestag-ului.

	Constituţie, art.39.1

	Grecia
	30 de zile de la dizolvare.

	Constituţie, art. 41.3

	Irlanda
	- Maximum 30 de zile de la dizolvarea Camerei Deputaţilor.
- Maximum 90 de zile de la dizolvarea Parlamentului.

	- Constituţie, art.16.3.2
- Constituţie, art. 18.8

	Italia
	70 de zile de la încetarea mandatului precedentelor Camere


	Constituţie, art.61

	Lituania
	3 luni de la data deciziei privind

convocarea alegerilor anticipate.

	Constituţie, art. 58.4

	Luxembourg
	Maximum 3 luni de la data dizolvării.

	Constituţie, art.74

	Olanda
	Camera/Camerele nou/noi aleasă/alese trebuie să se reunească în 3 luni de la

dizolvare.

	Constituţie, art. 64

	Polonia
	45 de zile de la data dizolvării.

	Constituţie, art.98.5

	Portugalia
	60 de zile de la data dizolvării.

	Constituţie, art.113.6

	România
	Maximum 3 luni de la dizolvare.

	Constituţie, art.63.2

	Slovenia
	Maximum 2 luni de la dizolvare.

	Constituţie art.81.3

	Suedia
	3 luni de la data deciziei de convocare a alegerilor extraordinare.  
	Capitolul III, art.4. 1 din

Legea privind
Instrumentul

Guvernului

	Ungaria
	3 luni de la data declaraţiei de

dizolvare/dizolvarea Parlamentului.

	Constituţie, art.28.6


Alte state membre ale Consiliului Europei

	Stat
	Data desfăşurării alegerilor

anticipate

	Reglementare juridică

	Albania
	Maximum 45 de zile de la dizolvare.
	Constituţie, art. 65.2

	Andorra
	30-40 de zile de la data expirării

mandatului consilierilor.
	Constituţie, art.51.2

	Armenia
	30-40 de zile de la data dizolvării

Adunării Naţionale.
	Constituţie, art.68.2

	Belarus
	3 luni de la data încetării anticipate a mandatului parlamentar.
	Constituţie, art.91

	Croaţia
	Maximum 60 de zile de la data dizolvării Camerelor legislative.
	Constituţie, art. 73.1

	Fosta Republică Iugoslavă a

Macedoniei
	60 de zile de la data dizolvării

Parlamentului.
	Codul electoral, art.15.1

	Georgia
	45-60 de zile de la data deciziei de   dizolvare a Parlamentului.
	Constituţie, art. 50.3

	Islanda
	Maximum 45 de zile de la data

dizolvării.
	Constituţie, art.24

	Kirghistan
	Camera/Camerele nou aleasă/alese trebuie să se întrunească în prima şedinţă în maximum 6 luni de la data dizolvării.
	Constituţie, art. 63.5

	Rusia
	- 3 luni de la data dizolvării.
- Duma de Stat nou aleasă trebuie să se reunească în cel mult 4 luni de la dizolvare.
	- Legea federală privind alegerile, art.6.4

- Constituţie, art.109.2

	Serbia
	60 de zile de la data dizolvării şi convocării alegerilor anticipate.
	Constituţie, art.109

	Turcia
	90 de zile de la data deciziei Preşedintelui Republicii de a dizolva Adunarea Naţională.
	Legea 2839 privind

alegerile legislative,
art.8

	Ukraina
	60 de zile de la publicarea “deciziei privind încheierea anticipată a legislaturii.”
	Constituţie, art.77.2


ANEXA 1
PUTEREA EXECUTIVĂ 

ÎN STATELE MEMBRE ALE UNIUNII EUROPENE 

Tabel comparativ

 
	Stat
	Alegerea/Numirea şefului statului
	Formarea guvernului

	Austria
	Preşedintele este ales prin vot direct, în 2 tururi de scrutin.

Constituţie, art.60
	Primul ministru şi, la propunerea

acestuia, ceilalţi membri al Guvernului sunt numiţi de Preşedintele federal. 

Guvernul răspunde în faţa
Parlamentului.

Constituţie, art.70, art.74

	Belgia
	Monarhie constituţională
ereditară.

Constituţie, art.85
	Puterea executivă aparţine Regelui.

Regele numeşte şi revocă miniştrii.

Guvernul răspunde în faţa Camerei

Reprezentanţilor.

Constituţie, art.37, art.96, art.101.1

	Bulgaria
	Preşedintele este ales prin vot direct, în 2 tururi de scrutin.

Constituţie, art.93
	Primul-ministru desemnat şi miniştrii propuşi de acesta sunt aleşi de

Parlament.

Guvernul răspunde în faţa
Parlamentului.

Constituţie, art.84, art.99, art.111.1



	Cipru
	Preşedintele este ales prin vot direct, în 2 tururi de scrutin.

Constituţie, art.39
	Preşedintele este şeful puterii

executive.

Preşedintele Republicii numeşte membrii  Consiliului de Miniştri.

Constituţie, art.46

	Cehia
	Preşedintele este ales de către

Parlament. 
Constituţie, art.54
	Preşedintele numeşte Primul-ministru şi, la propunerea acestuia, membrii Guvernului.

Guvernul este supus votului de
încredere şi răspunde în faţa

Parlamentului.

Constituţie, art.68, art.71, art.72

	Danemarca
	Monarhie constituţională
ereditară.

Legea constituţională, art. 2
	Regele numeşte Primul-ministru şi

Miniştrii.

Guvernul răspunde în faţa

Parlamentului.

Legea constituţională, art.14, art.15

	Estonia
	Preşedintele este ales de către

Parlament, cu o majoritate de 2/3 sau, în condiţiile prevăzute de Constituţie, de un Colegiu electoral format din
parlamentari şi reprezentanţi ai consiliilor guvernamentale
locale.

Constituţie, art.79
	Preşedintele Republicii desemnează candidatul pentru funcţia de Prim-ministru, supus aprobării Parlamentului. În absenţa unei astfel de aprobări,
Parlamentul poate alege un alt
candidat.

Preşedintele numeşte şi revocă membrii

Guvernului.

Guvernul răspunde în faţa

Parlamentului.

Constituţie, art.78, art.89, art.92



	Finlanda
	Preşedintele este ales prin vot direct, în 2 tururi de scrutin.

Constituţie, art.54
	Primul-ministru este ales de către

Parlament. Preşedintele Republicii 
numeşte, la propunerea Primului-

ministru, membrii Guvernului.

Guvernul răspunde în faţa

Parlamentului.

Constituţie, art.60, art.61, art.43.3, art. 64.2



	Franţa
	Preşedintele este ales prin vot direct, în 2 tururi de scrutin.

Constituţie, art.6, art. 7


	Preşedintele Republicii numeşte Primul-ministru şi, la propunerea acestuia, membrii Guvernului.
Guvernul răspunde în faţa

Parlamentului. 

Constituţie, art.8, art.20, art.49, art.50


	Germania
	Preşedintele este ales de
Convenţia  Federală, alcătuită
din membrii Bundestag-ului şi de un număr egal de membri aleşi de parlamentele de land.

Constituţie, art.54
	Preşedintele Republicii îl propune
pe Cancelar, propunerea fiind
supusă  aprobării Bundestag-ului; în
cazul  respingerii propunerii,
Bundestag-ul poate alege un alt
candidat ; Bundestag-ul poate
respinge Guvernul prin alegerea
unui alt Cancelar (moţiunea de
neîncredere constructivă).

Constituţie, art.63. Alegerea şi
numirea Cancelarului federal,
art.67. Votul constructiv de
neîncredere



	Grecia
	Preşedintele este ales de către

Parlament, prin vot cu appel nominal, cu o majoritate

de 2/3 din numărul total al 

parlamentarilor.

Constituţie, art.32
	Preşedintele Republicii numeşte Primul-ministru ; numirea este supusă aprobării Parlamentului. La propunerea Primului-
ministru, Preşedintele numeşte şi

revocă miniştrii.

Guvernul răspunde în faţa

Parlamentului.

Constituţie, art.37, art.84


	Irlanda
	Preşedintele este ales direct,
prin vot unic transferabil.

Constituţie, art.12
	La propunerea Camerei Deputaţilor, Preşedintele numeşte Primul-ministru.

La propunerea Primului-ministru,

aprobată în prealabil de Camera

Deputaţilor, Preşedintele  numeşte

membrii  Guvernului.

Guvernul răspunde în faţa Camerei

Deputaţilor.

Constituţie, art.13, art.28



	Italia
	Preşedintele este ales de 

Parlament şi de delegaţii

Regiunilor.

Constituţie, art.83
	Preşedintele Republicii numeşte

Preşedintele Consiliului de Miniştri şi, la

propunerea acestuia, miniştrii.

Guvernul răspunde în faţa celor două Camere ale Parlamentului.

Constituţie, art.92, art.94



	Letonia
	Preşedintele este ales de către

Parlament, cu votul majoritar al membrilor acestuia.

Constituţie, art.35, art.36
	Preşedintele Republicii numeşte Primul-ministru şi miniştrii aleşi de acesta. 
Guvernul răspunde în faţa

Parlamentului.

Constituţie, art.55, art.56, art.59

	Lituania
	Preşedintele este ales prin vot direct, în 2 tururi de scrutin.

Constituţie, art.81
	Cu aprobarea Parlamentului,
Preşedintele numeşte Primul-ministru,
îl însărcinează cu formarea Guvernului
şi aprobă componenţa acestuia.
Guvernul răspunde în faţa 

Parlamentului.

Constituţie, art.92, art.101



	Luxembourg
	Monarhie constituţională
ereditară.

Constituţie, art.3
	Marele Duce numeşte şi revocă

membrii Guvernului, care răspund în faţa Parlamentului.

Constituţie, art.77, art.78

	Malta
	Preşedintele este ales de către

Parlament.

Constituţie, art.48
	Preşedintele numeşte Primul-ministru şi, la propunerea acestuia, membrii

Guvernului.

Guvernul răspunde în faţa

Parlamentului.

Constituţie, art.78, art. 79, art.80, art.81

	Marea

Britanie
	Monarhie parlamentară
ereditară.
	Primul-ministru, numit de către
Regină, este liderul partidului care a
obţinut cele mai multe mandate în
Camera Comunelor.

Guvernul răspunde în faţa Camerei

Comunelor.



	Olanda
	Monarhie constituţională
ereditară.

Constituţie, art.24
	Regina numeşte Guvernul (Primul-ministru şi miniştrii).

Conform cutumei, Guvernul
răspunde în faţa Parlamentului.

Constituţie, art.43



	Polonia
	Preşedintele este ales prin vot direct, în 2 tururi de scrutin.

Constituţie, art.127
	Preşedintele propune Primul-ministru, propunerea fiind supusă aprobării
Seimului (Camera Inferioară).

În absenţa acestei aprobări,

Parlamentul poate alege un alt

candidat şi poate respinge Guvernul propus, alegând un alt Prim-ministru
(moţiunea de neîncredere constructivă).

Constituţie, art.154, art.158

	Portugalia
	Preşedintele este ales prin vot direct, în 2 tururi de scrutin.

Constituţie, art.121, 126
	Preşedintele numeşte Primul-ministru
şi, la propunerea acestuia, membrii

Guvernului.

Guvernul răspunde în faţa

Parlamentului.

Constituţie, art.187, 195



	România
	Preşedintele este ales prin vot direct, în 2 tururi de scrutin.

Constituţie, art.81
	Preşedintele desemnează un candidat pentru funcţia de prim-ministru şi

numeşte Guvernul pe baza votului de

încredere acordat de Parlament.

Guvernul răspunde în faţa

Parlamentului.

Constituţie, art.85, art.109



	Slovacia
	Preşedintele este ales prin vot direct, în 2 tururi de scrutin.

Constituţie, art.101
	Preşedintele Republicii numeşte Primul-ministru şi, la propunerea acestuia,

membrii Guvernului.
Guvernul răspunde în faţa 

Parlamentului.

Constituţie, art.110, 111, 113, 114, 115

	Slovenia
	Preşedintele este ales prin vot direct, în 2 tururi de scrutin.

Constituţie, art.103
	Preşedintele Republicii îl propune
pe  Primul-ministru, propunere care
este supusă aprobării
Parlamentului.

Miniştrii sunt numiţi de Adunarea

Naţională.

Parlamentul poate respinge
Guvernul, alegând un alt Prim-ministru (moţiunea de neîncredere constructivă).

Constituţie, art.111, art.112,  art.116

	Spania
	Monarhie constituţională
ereditară.

Constituţie, art.1.3, art.57.1
	Regele propune candidatul pentru

funcţia de Preşedinte al Guvernului.

Miniştrii sunt numiţi de Rege, pe baza

propunerilor făcute de Preşedintele

Guvernului.
Guvernul răspunde în faţa
Congresului Deputaţilor.
Constituţie, art.99, art.100, art.101

	Suedia
	Monarhie constituţională
ereditară.

Legea privind Instrumentul
Guvernului, Capitolul 1, art.5

Legea privind succesiunea, art.1
	Parlamentul aprobă candidatul pentru
funcţia de Prim-ministru. Primul-

ministru numeşte membrii Guvernului.

Guvernul răspunde în faţa

Parlamentului.

Legea privind Instrumentul

Guvernului, Capitolul 6, art.2, 3, 4,
5, 6, 7



	Ungaria
	Preşedintele este ales de către

Parlament.

Constituţie, art.29/A, art.29/B


	Primul-ministru este ales de către

Parlament, la propunerea
Preşedintelui Republicii.

Miniştrii sunt numiţi de Preşedintele

Republicii, la propunerea Primului-

ministru.

Guvernul răspunde în faţa

Parlamentului.

Constituţie, art.33, art.39/A

